8 Perkara Yang Ibu Hamil Trimester Kedua Mungkin Perlu Buat (Dan 10 Perlu Elak)!

Ketika wanita sedang hamil 5 bulan, ini merupakan ketika di mana
anda sebenarnya sudah berada di dalam trimester kedua kehamilan
.

Pada saat ini, anda mungkin akan perasan bahawa gejala
morning sickness
sudah mula berkurang dan
baby bump
kian mula membesar.

Ramai yang berpendapat bahawa trimester kedua kehamilan adalah jauh lebih mudah berbanding trimester pertama dan trimester ketiga.

Persoalannya, apa yang boleh dikatakan pada ketika ini selain perubahan bentuk perut hamil 5 bulan? Jom teruskan membaca untuk tahu lebih lanjut!

Untuk mendapatkan lebih banyak info tentang kehamilan di Malaysia, sila dapatkannya
di sini.

Apa itu trimester kedua kehamilan?

Secara umumnya, satu proses kehamilan yang normal dan lengkap akan berlangsung selama 9 bulan ataupun bersamaan 40 minggu.

Minggu-minggu ini pula akan terbahagi kepada 3 trimester dan
trimester kedua adalah melibatkan proses kehamilan dari minggu 13 hingga 27
.

Pada saat ini, bentuk perut hamil 5 bulan adalah sedikit besar berbanding trimester pertama namun sedikit kecil berbanding trimester ketiga.

Kebanyakan ibu yang hamil 5 bulan dan seterusnya juga akan menganggap ia adalah proses yang jauh lebih mudah berbanding trimester lain.

Namun, itu bukan bermakna kalian hanya perlu membiarkan sahaja ia berlaku tanpa berbuat apa-apa ya? Anda masih perlu berwaspada!

Apa berlaku pada ibu & janin?

Sama seperti trimester-trimester yang lain, ketika trimester kedua kehamilan juga akan menyebabkan pelbagai perubahan pada ibu dan janin.

Ibu hamil 5 bulan akan mengalami:

Ketika ini, simptom-simptom yang dialami adalah hampir sama seperti 3 bulan terawal mengandung namun akan berkurang sedikit.

Ramai wanita pada ketika ini menyatakan bahawa rasa loya dan penat akan mula hilang dan merupakan trimester yang paling mudah dilalui.

Semasa trimester kedua ini, berikut adalah perkara yang mungkin akan berlaku:

Rahim mengembang

Abdomen membesar

Pening kepala

Sakit badan

Tekanan darah rendah

Selera makan meningkat

Muncul tanda regangan

Kulit menjadi sedikit gelap

Pergelangan tangan dan kaki membengkak

Sila berjumpa dan berkonsultasi dengan doktor jika mengalami simptom berikut:

Mual-mual

Muntah-muntah

Jaundis

Pembengkakan kronik

Peningkatan berat badan secara mendadak

Janin ketika 5 bulan akan mengalami:

Selain ibu, janin di dalam kandungan juga akan mengalami perubahan atau perkembangan pada trimester kedua kehamilan.

Sebagai contoh, janin akan mula bergerak, mendengar dan menelan selain mula tumbuh bulu-bulu rambut pada kepala.

Selain itu, akan mula berlaku juga proses janin bangun serta jaga dari tidur dan kitaran ini pasti dapat dirasai oleh si ibu.

Menurut  American Pregnancy Association, besar janin pada ketika ini dipercayai 14 inci panjang dan seberat kira-kira 2 paun.

Pemeriksaan doktor

Meskipun dikatakan
ia adalah trimester kehamilan yang paling mudah
, itu tidak bermakna kalian tidak perlu berjumpa dan berkonsultasi dengan doktor.

Pada waktu ini, doktor mungkin akan menyarankan anda untuk melakukan pemeriksaan secara berkala seperti berikut:

Pengukuran tekanan darah

Pengukuran berat badan

Ujian ultra bunyi

Ujian jenis darah

Ujian kencing manis

Ujian genetik janin

Ujian cecair amniotik

Pemeriksaan berikut adalah sangat penting untuk mengetahui jantina, kesihatan dan jika terdapat kecacatan pada janin dalam kandungan.

Dalam pada itu, ia juga adalah sangat penting untuk mengetahui tahap kesihatan si ibu yang perlu kekal sihat sepanjang hamil 5 minggu ke atas.

Tip sihat

Ketika ibu sedang alami bentuk perut hamil 5 bulan ke atas,
ada beberapa perkara yang kalian perlu buat serta perlu elak
 dan ini adalah huraiannya.

Apa ibu hamil perlu buat:

Terus mengambil vitamin pranatal

Bersenam dengan kerap

Senaman pelvik

Senaman kegel

Makan dengan kalori yang cukup (lebih 300 dari biasa)

Makan diet tinggi buah, sayur, protein dan serat

Minum lebih banyak air

Pastikan gigi dan gusi sihat

Apa ibu hamil perlu elak:

Aktiviti yang memberi tekanan pada perut

Rokok

Alkohol

Kafein

Dadah

Makanan mentah

Makanan laut

Produk tenusu yang tidak dipasteur

Najis haiwan

Ubatan tertentu seperti
isotretinoin
,
acitretin
,
thalidomide
dan
ACE inhibitor

Persediaan bersalin

Anda mungkin akan berfikir dan berkata baru sahaja hamil 5 bulan, masih awal untuk melakukan persediaan untuk bersalin kelak.

Pun begitu, adalah penting untuk kalian melakukan persediaan dengan lebih awal untuk memastikan trimester ketiga nanti lebih mudah.

Berikut adalah beberapa persediaan untuk bersalin trimester kedua:

Pergi ke kelas pranatal yang disediakan pihak hospital

Pergi ke kelas menyusukan anak, pertolongan cemas dan keibubapaan

Mendapatkan informasi melalui laman sesawang kesihatan

Menonton foto dan video wanita melahirkan anak

Meninjau kawasan hospital untuk mengetahui selok belok dan proses

Menyediakan tempat atau ruang untuk bayi yang bakal lahir kelak

Dalam pada itu, doktor mungkin akan bertanyakan sama ada anda mahu atau tidak mengambil
ubat tahan sakit sebelum proses kelahiran bermula
.

Ini kerana mungkin akan ada beberapa risiko dan komplikasi lain yang anda perlu tahu sekiranya ingin mengambil ubatan ini ketika bersalin.

Paling penting, sentiasa dapatkan maklumat dan kemas kini terkini mengenai tahap kesihatan anda dan janin dalam kandungan dari doktor.


Tak Pasti Sudah 'Lekat' Atau Belum? Ini 12 Tanda Lazim Anda Sedang Hamil

Bagaimana untuk mengetahui sama ada anda berbadan dua atau tidak? Berikut dikongsikan 12 tanda tanda mengandung untuk anda semak.

Untuk mendapatkan lebih banyak info tentang Kehamilan, sila dapatkannya
di sini.

Tanda tanda mengandung

Menyedari anda mungkin berbadan dua adalah pengalaman yang cukup mengujakan dan menggembirakan hati khususnya jika anda telah sekian lama mencuba untuk
menimang cahaya mata
.

Lebih manis adalah sekiranya anda sebelum ini menghidap keadaan-keadaan kesihatan tertentu yang menyebabkan peluang anda untuk mengandung atau membawa kandungan ke
tempoh bersalin
 adalah rendah.

Keadaan-keadaan kesihatan seperti endometriosis, penyakit keradangan pelvis (PID) dan juga
polycystic ovarian syndrome
 adalah contoh penyakit-penyakit yang mengganggu fungsi reproduktif normal wanita dan juga peluang untuk mereka mengandung.

Tidak terhad kepada wanita, faktor lelaki juga turut memainkan peranan dalam menghasilkan zuriat. Keadaan seperti disfungsi ereksi, kemurungan dan juga
masalah berkaitan dengan penghasilan sperma
 boleh mempengaruhi peluang untuk isteri mengandung.

Jadi, bagaimanakah untuk anda mengesyaki bahawa anda sedang berbadan dua?

Petanda mengandung paling biasa

1. Haid tidak datang

Anda tidak mempunyai sebarang masalah kitaran haid dan perasan bahawa seminggu telah berlalu tanpa anda datang bulan (daripada waktu sepatutnya), kemungkinan besar anda sedang hamil.

Ini merupakan
tanda pertama dalam senarai tanda tanda mengandung
 kerana ianya adalah yang paling utama.

2. Buah dada menjadi bengkak dan sensitif

Apabila anda mengandung, terdapat perubahan hormon yang berlaku dalam badan anda. Perubahan hormon-hormon ini adalah penting bagi menyokong perkembangan proses kehamilan tersebut.

Namun yang demikian, kesan daripada perubahan hormon-hormon ini, anda mungkin akan perasan bahawa buah dada anda akan menjadi sedikit bengkak dan lebih sensitif.

3. Rasa mual (boleh berlaku tanpa muntah)

 Tanda yang mecadangkan bahawa anda mengandung yang seterusnya adalah rasa mual khususnya di waktu pagi atau waktu berjaga, fenomena yang dikenali sebagai
morning sickness
.
Sungguhpun begitu, rasa mual ini turut boleh berlaku ketika waktu malam.

Rasa mual ini lazimnya diikuti oleh muntah-muntah namun dalam sesetengah orang, rasa ingin muntah ini tidak berlaku. Ini adalah tanda mengandung paling lazim berlaku sebulan selepas anda mengandung.

4. Tanda tanda mengandung: Kerap membuang air kecil

Anda akan mula perasan bahawa anda kerap ke tandas untuk membuang air kecil.

Hal ini kerana apabila anda mengandung, kandungan darah dalam badan anda meningkat, menyebabkan buah pinggang akan menapis lebih banyak darah dan akhirnya membentuk lebih banyak air kencing.

5.Rasa letih dan lesu

Merasa letih dan lesu merupakan antara simptom kehamilan yang lazim berlaku.

Tanda ini dikatakan berpunca daripada peningkatan paras hormon progesteron yang tinggi pada peringkat awal kehamilan. Hormon progesteron menyebabkan anda berasa lebih penat dan mengantuk.

6. Gangguan mood

Perubahan hormon ketika
 trimester pertama ini
 mampu untuk mempengaruhi emosi dan mood anda. Hasilnya, anda atau pasangan anda mungkin akan perasan bahawa emosi anda sedikit sensitif ketika tempoh ini.

7. Kembung perut

Seperti kebanyakan tanda tanda mengandung dalam artikel ini, perubahan hormon turut berupaya untuk menyebabkan anda merasa kembung perut sedikit. Rasa kembung perut ini boleh diperincikan sebagai mirip rasa kembung perut ketika permulaan datang bulan.

8. Kewujudan sedikit tompokan darah pada tuala wanita

Kewujudan tompokan darah pada
tuala wanita
 atau
 pad
adalah disebabkan satu fenomena yang disebut sebagai implantation bleeding.

Proses penampalan atau implantasi ini berlaku dalam tempoh 10 hingga 14 hari setelah persenyawaan berlaku dan ianya akan menyebabkan pembentukan bekalan salur darah bagi membekalkan nutrien penting kepada janin yang sedang berkembang tersebut.

9.Rasa kejang pada bahagian abdomen

Sesetengah wanita akan mengalami
rasa kejang sedikit pada bahagian abdomen mereka
. Rasa kejang ini sebenarnya merujuk kepada kekejangan rahim.

10. Sembelit

Salah satu contoh bagaimana perubahan hormon ketika mengandung mempengaruhi badan anda adalah dengan
menyebabkan sembelit
. Peningkatan hormon tertentu akan menyebabkan pergerakan sistem penghadaman menjadi perlahan.

Kesannya, pergerakan makanan dan tinja dalam usus besar tidak selancar dulu,
menyebabkan terjadinya sembelit
.

11. Mengelak sesetengah makanan

Apabila anda mengandung, anda mungkin akan perasan bahawa anda menjadi lebih sensitif kepada sesetengah bau dan rasa makanan.

Untuk sesetengah wanita mengandung, hanya bau makanan tersebut sudah cukup untuk menyebabkan mereka
menjadi mual dan loya
.

Tambahan lagi, anda juga mungkin akan perasan bahawa anda lebih cenderung untuk memakan sesetengah makanan sahaja.

12.Tanda tanda mengandung: Hidung tersumbat

Peningkatan paras hormon tertentu boleh menyebabkan membran mukosa pada sekitar hidung anda untuk membengkak. Dalam sesetengah kes,
ia turut boleh berdarah
.

Pembengkakan ini, khususnya jika dicampur dengan penghasilan cecair mukus yang banyak, akan menyebabkan
hidung anda tersumbat
.

Sekiranya anda menyedari kewujudan tanda tanda mengandung di atas serta ingin mendapatkan kepastian tentang status kehamilan anda, segeralah berjumpa dengan doktor.


Mama, Usah Risau Kalau Posisi Bayi Songsang, Ada Cara Nak Tukar Ke Kedudukan Normal!

Kira-kira 3-4% kelahiran yang berlaku dalam kalangan ibu hamil
merupakan kelahiran songsang
.
Mungkin jumlah tersebut lebih tinggi jika ia berkaitan dengan
baby
 songsang.

Walau bagaimanapun, terdapat kes di mana bayi yang pada asalnya songsang berubah kepada posisi asal sebelum dilahirkan.

Artikel ini akan membincangkan tip dan rawatan yang mungkin dipreskripsikan kepada ibu yang mengalami
baby
 songsang.

Untuk mendapatkan lebih banyak info tentang Kehamilan, sila dapatkannya
di sini.

Posisi normal bayi

Secara amnya, posisi normal bayi sebelum dilahirkan adalah kepala di bawah dan kaki atas.

Jika anda mengalami kehamilan songsang, kepala bayi anda akan berada di atas, dan kaki mereka akan menghala ke arah bukaan rahim.

Kalau posisi tersebut tidak berubah, ia boleh menyebabkan
komplikasi kepada ibu dan anak.

Oleh sebab itulah mereka yang mengalami kehamilan songsang sering disarankan untuk melahirkan anak melalui pembedahan czer.

Ia dianggap sebagai alternatif yang lebih selamat untuk ibu dan anak.

Walau bagaimanapun,
bukan semua posisi songsang perlu melalui pembedahan
. Cumanya ia merupakan alternatif yang lebih efektif.

Faktor berikut boleh meningkatkan risiko anda untuk mengalami kehamilan songsang:

Wanita yang sudah mengalami lebih daripada 1 kehamilan.

Mereka yang hamil anak kembar.

Wanita yang pernah melahirkan bayi pramatang.

Ibu yang tidak mempunyai air ketuban yang cukup. Tanpanya, pergerakan bayi terhad.

Wanita yang mengalami masalah plasenta praevia.

Ibu yang mempunyai bentuk rahim tidak normal.

Wanita yang didiagnosis dengan masalah fibroid.

Bagaimana nak tahu jika
baby
 songsang

Posisi bayi tidak perlu diperiksa ketika anda berada di dalam trimester satu, dua dan di awal trimester 3.

Ini berikutan bayi tersebut akan bergerak menyebabkan
posisi mereka bertukar secara kerap.

Kebiasaannya, doktor akan mula risau akan posisi bayi songsang semasa kandungan anda mencapai usia 35 minggu dan ke atas.

Pada ketika itu, faktor seperti saiz bayi menyukarkan mereka untuk bergerak, bertukar posisi.

Ini bermakna, bantuan daripada luar perlu diberikan untuk memastikan mereka berada pada kedudukan yang betul.

Semasa janji temu pranatal anda
, doktor akan membuat pemeriksaan fizikal bagi merasai struktur kepala dan punggung bayi.

Jika kepala bayi berada pada kedudukan organ perut anda, bayi berada dalam kedudukan songsang.

Pemeriksaan fizikal ini akan disahkan dengan penggunaan alat ultra bunyi sebelum anda melahirkan anak.

Prosedur untuk tukarkan posisi bayi

Jika kandungan anda hampir mencapai usia matang, kita tidak boleh bergantung kepada usaha bayi untuk berpusing kepada posisi asal.

Bantuan perlu diberikan bagi memastikan kejayaan penukaran posisi itu berada pada tahap yang optimum.

Kaedah yang akan digunakan selamat namun
pasangan suami isteri akan melalui sesi kaunseling
 terlebih dahulu bagi memahami kebaikan dan risikonya.

Cara yang paling kerap digunakan adalah versi eksternal (EV).

Ia merupakan satu kaedah manual bagi memusingkan kedudukan bayi songsang menggunakan tangan melalui perut ibu.

Menurut Kolej Obstetrik dan Ginekologi Amerika (ACOG), prosedur ini kebiasaannya akan disarankan kepada ibu yang sudah mencapai usia 36 minggu.

Pantauan akan dibuat sepanjang prosedur tersebut dijalankan bagi mengelakkan komplikasi.

Walaupun dengar seperti mudah, hanya 50% prosedur berjaya menukarkan posisi
baby
 songsang.

Anda mungkin berminat:

Daddy Jangan Menggelabah Bila Isteri Sudah Sakit Hendak Bersalin, Ikut Tip Ini!

Seks Semasa Hamil Trimester Ketiga Mudahkan Bersalin? Baca Ini Sebelum Percaya!

Terdapat juga teknik lain yang popular bagi menggalakkan bayi untuk berpusing dengan sendirinya kepada kedudukan ideal.

Antaranya adalah:

Berdiri menggunakan tangan di dalam kolam berenang.

Tinggikan kedudukan pinggul menggunakan bantal atau anak tangga.

Gunakan minyak pati bagi menggalakkan bayi songsang menukar posisi. Tip ini hanyalah testimoni para ibu, jika anda ingin mengamalkannya, rujuk dengan doktor anda.

Komplikasi yang boleh dialami oleh ibu
baby
 songsang

Secara amnya, kehamilan songsang tidak berbahaya sepanjang tempoh kehamilan.

Risiko komplikasi cuma hadir ketika
ibu hendak bersalin.

Oleh sebab kepala adalah struktur terakhir keluar bagi
baby
 songsang, mereka berisiko untuk mengalami masalah pernafasan setelah tali pusat dipotong.

Walaupun kebanyakan pekerja kesihatan sudah dilatih untuk menyambut
baby
 songsang, risiko komplikasinya lebih tinggi berbanding dengan kehamilan biasa.

Tambahan pula, mereka yang hamil songsang
lebih cenderung untuk melalui prosedur czer
.

Mereka berisiko mengalami komplikasi pembedahan seperti masalah pernafasan (ubat bius), kecederaan organ berdekatan dengan rahim dan pendarahan.

Konklusi

Kelahiran songsang boleh berlaku kepada ibu hamil yang mempunyai faktor risiko tertentu.

Oleh sebab kehamilan sebegini boleh menyebabkan komplikasi, penting bagi setiap
 ibu hamil untuk hadir pemeriksaan rutin mereka.

Jika anda mempunyai soalan berkaitan dengan topik ini, ajukan kepada doktor anda sekarang.


5 Perkara Mengenai Diet Eat Clean Ini Hanyalah Mitos? Point No. 4 Pasti Buat Anda Terkejut!

Diet
eat clean
 dikaitkan dengan gaya hidup sihat dan tubuh yang cantik seperti sering dilihat dan dipromosikan oleh banyak
influencer
di dalam laman media sosial.

Walaupun istilah ini banyak digunakan, tidak pernah ada kesepakatan mengenai apa maksud sebenarnya atau kajian menyeluruh yang meneliti kemungkinan manfaat cara diet
eat clean
 secara keseluruhan.

Begitu banyak pemahaman berbeza daripada setiap individu, ada yang berpendapat anda harus menjadi seorang
vegetarian,
makan diet bebas gula dan sebagainya.

Di sinilah bermula banyak mitos berkaitan cara diet
eat clean,
teruskan membaca untuk mengetahui dengan lebih lanjut!

Mitos cara diet eat clean

#1 Buah-buahan mengandungi gula tidak baik

Buah-buahan sememangnya mempunyai gula di dalamnya
, iaitu disebut sebagai fruktosa.

Dalam dos yang tinggi, fruktosa dikaitkan dengan sindrom metabolik (masalah kesihatan yang meningkatkan risiko mendapat diabetes dan penyakit jantung.)

Tetapi jika berkaitan dengan gula dalam buah-buahan, tidak perlu risau. Penyelidikan menunjukkan bahawa buah-buahan adalah menyihatkan dan mengandungi jumlah fruktosa yang minimum.

Selain fruktosa, buah-buahan juga memiliki serat, nutrien yang akan melambatkan penyerapan gula ke dalam aliran darah anda.

#2 Karbohidrat membuatkan anda gemuk

Kita semua sering dengar bahawa untuk menurunkan berat badan, kita harus berhenti makan makanan berkarbohidrat kerana ia punca masalah gemuk.

Namun apa yang sering disalahertikan ialah, karbohidrat mempunyai pelbagai jenis, yang baik serta tidak.

Makanan berkarbohidrat yang baik terbukti
dapat membantu mengurangkan berat badan
, lemak badan, dan pertumbuhan otot yang baik.

Selain itu, karbohidrat adalah sumber tenaga utama dan penting untuk fungsi badan yang optimum.

Sayur-sayuran, buah-buahan, dan biji-bijian adalah contoh karbohidrat baik untuk dimasukkan ke dalam cara diet
eat clean
yang sihat.

Karbohidrat baik juga mengandungi nutrien dan serat penting yang memberikan tenaga yang berkekalan sepanjang hari.

Sebaliknya, karbohidrat buruk yang kekurangan nilai nutrien boleh menyumbang kepada masalah kesihatan dan kenaikan berat badan.

Antara contoh karbohidrat yang harus dielakkan termasuklah minuman bergula, roti putih, makanan yang diproses, dan aiskrim.

#3 Makanan organik membekalkan nutrien yang lebih baik

Pasaran bagi diet pemakanan bersumberkan organik telah berkembang pesat dalam beberapa tahun kebelakangan ini.

Tetapi makanan organik tidak semestinya bermaksud lebih sihat. Terdapat kajian terhad mengenai perkara ini, tetapi tinjauan klinikal menunjukkan diet organik tidak lebih padat nutrien daripada diet konvensional.

Makanan organik boleh menjadi diet pemakanan yang lebih mahal daripada makanan konvensional walaupun tidak ada perbezaan dalam nilai nutrien yang ketara.

#4 Makan selepas pukul 6 petang buat anda gemuk

Makan selepas jam 6 petang, semestinya tidak akan membuat anda gemuk dan ini adalah antara mitos yang dipercayai oleh pengamal diet
eat clean.

Sebaliknya, jika anda mendapati diri sering lapar pada tengah malam, kerana kurang makan pada siang hari dan menebusnya pada waktu malam, maka ia mungkin menjadi masalah bagi anda.

Tahukah anda, makan sebelum tidur mungkin mempunyai beberapa manfaat kesihatan? Menurut Institut Kesihatan Nasional, ia membekalkan tubuh dengan nutrien sebelum tidur yang mendorong perubahan fisiologi positif.

Selain itu, hasil tersebut dapat ditingkatkan dengan lebih lagi apabila makan lewat malam digabungkan dengan latihan senaman pada siang hari.

#5 Jus membantu anda detoks

Anda mungkin pernah mendengar bahawa jus adalah cara yang baik untuk menyahtoksin badan daripada ‘kekotoran.’

Tetapi adakah adunan minum jus buah-buahan mahupun sayur-sayuran merupakan idea yang baik dan memberikan impak positif terhadap kesihatan?

Tidak juga, kerana apabila anda memilih jus daripada keseluruhan buah-buahan dan sayuran, anda akan kekurangan serat iaitu nutrien yang membantu tubuh mencerna makanan dengan lebih perlahan.

Dengan meminum jus
, anda ‘membuangkan’ banyak gula ke dalam aliran darah tanpa serat, lemak, atau protein untuk melambatkan prosesnya.

Selain itu, masih tidak ada bukti saintifik untuk menyokong manfaat kesihatan jus dengan hanya memasukkan buah-buahan dan sayur-sayuran dalam makanan.

The American Journal of Medicine
 melaporkan kes kerosakan saraf disebabkan oleh diet pemakanan yang dikenali sebagai puasa jus 6 minggu.

Oksalat, sebatian dalam makanan tumbuhan boleh menjadi toksik jika diambil dalam dos tinggi.

Dalam kes ini, seorang pesakit mengalami kegagalan ginjal akut yang disebabkan oleh pengambilan jus buah-buahan dan sayuran yang kaya dengan oksalat.

Rumusan

Tidak kira sama ada anda seorang pengamal diet
eat clean

ataupun tidak, jika mahukan kesihatan menyeluruh yang baik,
amalkan diet makanan seimbang
 yang disyorkan dan diiktiraf oleh pakar perubatan.

Jika terdapat sebarang keraguan mengenai pengambilan atau pengamalan makanan tertentu, pastikan anda mendapatkan nasihat daripada golongan yang bertauliah ya!


Ini 8 Petanda Anda Alami Gastrik Kronik (Gastritis), Ada Harapan Ke Untuk Sembuh?

Ada sesetengah daripada kita yang mungkin mengalami masalah gastritis atau gastrik. Namun, bagi keadaan gastritis kronik, adakah ia boleh kembali sembuh?

Adakah terdapat sebarang tip untuk elakkan masalah gastritis ini?
Ini jawapan untuk anda.

Lebih banyak info tentang Sistem Penghadaman
di sini
.

Pengenalan ringkas berkenaan gastritis kronik

Dalam perut kita, terdapat satu lapisan mukus pelindung yang disebut sebagai mukosa.

Fungsinya adalah untuk melindungi perut daripada kesan asid perut yang kuat.

Asid perut berperanan dalam mencerna dan menghadam makanan.

Apabila terdapat sesuatu perkara yang melemahkan atau merosakkan lapisan mukosa ini, maka ia akan mengalami keradangan lalu menyebabkan gastritis.

Apabila anda mengalami gastritis, maka anda mungkin akan mengalami beberapa
simptom seperti sakit perut
,
perut kembung, loya serta ketidakhadaman makanan.

Apabila gastritis ini berlaku secara perlahan-lahan dalam tempoh masa tertentu, ia akan menjadi gastritis kronik.

Apakah tanda yang menunjukkan bahawa anda mengalami gastritis yang teruk?

Bagi mereka yang mengalami masalah gastritis yang kronik, ia biasanya tidak menunjukkan simptom secara khusus.

Namun, ada beberapa tanda atau simptom yang mungkin menunjukkan anda mengalami masalah gastritis yang teruk iaitu:

Loya tekak

Muntah-muntah

Ketidakhadaman

Mengalami sakit perut

Mengalami kembung perut

Sering sendawa

Hilang selera makan

Penurunan berat badan

Apakah punca yang menyebabkan keadaan gastritis kronik?

Bagi masalah gastritis yang kronik, terdapat beberapa punca yang boleh menyebabkan ia berlaku.

Antara punca tersebut ialah:

Kehadiran bakteria
H. pylori
 dalam perut

Pengambilan minuman beralkohol dengan kerap atau secara berlebihan

Kesan ubat-ubatan tertentu yang diambil dalam tempoh jangka masa panjang

Mengalami penyakit tertentu seperti kegagalan buah pinggang

Tabiat pemakanan yang tidak teratur

Kerap mengalami tekanan atau stres yang menjejaskan sistem imun tubuh

Bolehkah masalah gastritis yang kronik ini sembuh?

Bagi masalah gastritis yang berpunca daripada bakteria
H. pylori
, ia boleh disembuhkan melalui penggunaan antibiotik.

Manakala bagi masalah gastritis yang disebabkan oleh pengambilan minuman beralkohol, caranya adalah menghentikan pengambilannya.

Namun, bagi mereka yang sudah lama mengalami gastritis kronik ini, berkemungkinan terdapat kerosakan kekal pada dinding perut bahagian dalam.

Adakah masalah gastritis yang teruk ini dianggap berbahaya?

Gastritis yang kronik bukanlah satu keadaan yang berbahaya.

Namun, jika ia berlaku dalam tempoh masa yang lama, ia boleh menyebabkan beberapa masalah atau komplikasi lain.

Antara komplikasi yang boleh berlaku adalah seperti kemunculan ulser dalam perut,
mengalami anemia
, pertumbuhan polip atau tumor yang bukan kanser
serta risiko mendapat kanser perut
.

Ini cara untuk elakkan diri daripada mendapat masalah gastritis yang kronik

Terdapat beberapa kaedah atau cara yang boleh diamalkan untuk mengurangkan risiko gastritis kronik mendapat masalah ini.

Antara kaedah yang boleh dilakukan ialah:

Cuci tangan anda dengan bersih terutamanya sebelum menyentuh makanan. Bakteria
H. pylori
 amat mudah menjangkiti dan memasuki perut anda jika kebersihan diri diabaikan.

Hentikan pengambilan minuman beralkohol dengan serta-merta. Pengambilan minuman beralkohol dengan kerap boleh merosakkan lapisan mukosa pelindung dalam perut anda.

Kurangkan pengambilan makanan berlemak, berminyak, berasid dan juga pedas.

Uruskan stres dan tekanan yang dialami dengan baik.

Elakkan makanan yang tinggi dengan kandungan garam.

Elakkan makanan yang diproses seperti nuget, daging burger, dan juga sosej.

Banyakkan pengambilan makanan berserat seperti sayur-sayuran dan buah-buahan.

Amalkan memakan makanan yang tinggi dengan probiotik seperti kimchi
dan yogurt.

Kurangkan pengambilan minuman berkafein seperti kopi, teh dan minuman berkarbonat.

Elakkan berbaring dalam tempoh dua hingga tiga jam selepas waktu makan.

Jangan melangkau waktu makan


Lahir Tanpa Faraj Tidak Mustahil Berlaku Pada Wanita, Bagaimana Nak Hamil Jika Begini?

Kita sering kali terbaca atau terdengar tentang
wanita tanpa rahim atau serviks
. Namun tahukah anda bahawa wanita tanpa faraj juga wujud?

Jom teruskan ikuti artikel ini untuk tahu dengan lebih lanjut!

Kaylee Moats, wanita tanpa faraj

Seorang wanita dari Arizona, Amerika Syarikat secara terbuka telah mengakui bahawa beliau lahir tanpa faraj.

Kaylee Moats yang kini berusia 25 tahun, pertama kalinya mengetahui kondisi beliau ketika berusia 18 tahun lagi.

Menerusi rancangan bual bicara Barcroft TV, beliau menyatakan bahawa
 tidak pernah langsung mengalami datang bulan sepanjang hayatnya
.

Setelah melakukan pemeriksaan ultra bunyi pada tahun 2017, Kaylee mendapati bahawa beliau sebenarnya tidak memiliki rahim, serviks dan faraj.

“Kondisi ini membuat saya tidak berasa seperti seorang wanita. Saya masih sedang mencuba untuk menerimanya dan tidak menyalahkan takdir”, kata wanita malang itu lagi.

Sumber: Saluran YouTube truly

Persoalannya, apakah sebab sebenar wanita tanpa faraj boleh berlaku? Tenang, kami ada jawapannya!

Apa punca wanita lahir tanpa faraj?

Sebenarnya, mungkin bukan Kaylee sahaja yang mengalami kondisi ini malahan ada juga wanita di luar sana yang senasib
namun tidak berkeyakinan untuk tampil di khalayak umum
.

Untuk pengetahuan anda, ia adalah disebabkan oleh sejenis kondisi bernama Sindrom Mayer-Rokitansky-Küster-Hauser (MRKH).

Hanya berlaku kepada segelintir wanita di dunia?

Menurut National Institutes of Health (NIH), kondisi unik ini adalah antara penyakit yang sangat jarang berlaku di dunia.

Dikatakan hanya kira-kira seorang daripada sejumlah 4,500 wanita yang akan lahir bersama dengan genetik kondisi ini.

Ia terjadi akibat organ reproduktif wanita termasuklah rahim, serviks dan faraj tidak terbentuk dan berkembang dengan sepenuhnya ketika
proses penghasilan janin
.

Akibatnya, wanita tersebut mungkin akan lahir dengan alat sulit yang tidak normal atau langsung tidak mempunyainya.

Adakah mereka masih bergelar seorang wanita?

Wanita yang lahir dengan kondisi ini
secara genetiknya adalah seorang wanita
 kerana mereka mempunyai dua kromosom X.

Mereka juga akan memiliki ovari yang berfungsi normal dan luaran alat kelamin yang serupa dengan wanita biasa.

Disebabkan itu, kondisi ini mungkin hanya akan dapat diketahui selepas wanita tidak datang bulan selama hidupnya.

Dalam beberapa kes, MRKH mungkin boleh dirawat tanpa sebarang pembedahan yakni menggunakan ‘vaginal dilator’. Apakah ia?

Ia adalah sejenis alat yang digunakan untuk mencipta atau melebarkan lubang faraj agar ia mampu menyerupai faraj yang biasa!

Menurut National Organization for Rare Diseases (NORD), ia adalah tiub plastik yang boleh mengembang dan membesarkan tisu faraj sedia ada untuk ‘mewujudkan’ alat sulit wanita ini.

Apa yang boleh dibuat sebagai rawatan?

Selain menggunakan ‘vaginal dilator’, kondisi yang sangat jarang berlaku ini juga boleh dirawat dengan kaedah pembedahan yang dikenali sebagai ‘vaginoplasty’.

Ia bertujuan mengkonstruksikan kembali faraj anda agar ia mampu berfungsi hampir sama dengan yang normal untuk anda teruskan kehidupan seperti biasa.

Pun begitu, segala keputusan untuk melakukan pembedahan ini haruslah dibincangkan bersama doktor pakar terlebih dahulu.

Ini kerana ia adalah pembedahan yang agak rumit dan
mungkin akan mendatangkan kesan sampingan jika salah cara penjagaannya
.

Wanita tanpa faraj masih boleh hidup normal

Bagi Kaylee, apa yang penting untuknya hanyalah untuk menjalani kehidupan yang normal sama seperti wanita biasa.

Disebabkan itu, beliau ingin melakukan pembedahan mengkonstruksikan semula alat kelamin untuk membentuk faraj.

Pun begitu, kos untuk pembedahan terbabit adalah sangat mahal dan tidak termaktub dalam pelan insuransnya.

Beliau kemudiannya telah berjaya mengumpul dana seterusnya menjalani pembedahan tersebut dengan jayanya.

Persoalannya, adakah wanita tanpa faraj boleh
 menjalani kehidupan perkahwinan yang normal
? Adakah mereka boleh melakukan seks dan hamil?

Bagi hubungan seks, mungkin mereka dan pasangan pilihan boleh
bersenggama secara normal tanpa sebarang komplikasi
 sekiranya diizinkan oleh pakar terlebih dahulu.

Namun bagi hal kehamilan, hanya ada satu cara yang boleh dilakukan iaitu menggunakan khidmat ibu tumpangan
ekoran ovari mereka masih boleh berfungsi seperti normal
.

Akhir kata, wanita yang lahir tanpa faraj masih boleh hidup normal dan sekiranya anda mengalami kondisi ini, jangan berputus asa dan berkonsultasilah dengan dokor!


Kes HFMD Kembali Aktif! Ibu Ayah, Kenal Pasti Tanda Anak Dijangkiti Penyakit Tangan, Kaki Dan Mulut!

Ibu-ibu pasti pernah mendengar mengenai penyakit tangan kaki dan mulut HFMD, bukan? Ayuh ketahui bagaimana ia tersebar dan cara merawatnya dalam perkongsian Hello Doktor ini.

Untuk mendapatkan lebih banyak info tentang Keibubapaan, sila dapatkannya
di sini.

Penyakit tangan kaki dan mulut HFMD

Sebelum kita mengetahui kaedah rawatan penyakit tangan kaki dan mulut, mari fahami lebih lanjut mengenai penyakit ini.

Hand-foot-and-mouth-disease atau HFMD
, adalah jangkitan virus ringan yang mudah merebak kepada anak kecil, dikenali sebagai virus coxsackie.

Simptom

HFMD boleh mengakibatkan wujudnya beberapa gejala, seperti:

Demam

Sakit tekak

Berasa tidak sihat

Gelembung (
blister
) kemerahan yang menyakit pada lidah, gusi dan bahagian dalam pipi

Ruam merah tidak gatal tetapi ada kalanya melepuh pada tapak tangan dan kaki, serta punggung

Kerengsaan pada bayi dan kanak-kanak

Penyakit tangan kaki dan mulut HFMD turut boleh menyebabkan anak hilang selera makan

Demam merupakan tanda pertama HFMD, kemudian sakit tekak dan
kurang selera makan
. Selepas 1-2 hari demam, luka menyakitkan akan muncul pada depan mulut atau tekak.

Kemudian ruam akan berkembang pada tangan, kaki serta punggung dalam masa 1 atau 2 hari.

Bagaimana penyakit tangan kaki dan mulut HFMD menular?

Punca HFMD adalah jangkitan virus coxsackie A16. Ia tergolong dalam kumpulan virus yang disebut nonpolio enterovirus.

Pengambilan secara oral adalah sumber utama jangkitan virus dan penyakit HFMD. Individu dengan penyakit ini boleh menularkan jangkitan melalui:

Rembesan daripada hidung atau cecair tekak

Air liur

Cecair daripada lepuh

Najis

Titisan air yang disembur ke udara selepas batuk atau bersin

Baca juga:

Perkara biasa dalam persekitaran penjagaan kanak-kanak

Penyakit tangan kaki dan mulut HFMD cenderung terjadi pada kanak-kanak di
pusat asuhan
 kerana kekerapan penukaran lampin dan
latihan tandas
, serta disebabkan anak kecil sering memasukkan jari ke dalam mulut.

Virus ini boleh berada dalam tubuh selama berminggu-minggu setelah tanda dan simptom hilang. Ini bermakna si kecil masih boleh menjangkiti individu lain.

Sesetengah individu, khususnya dewasa boleh menyebarkan virus tanpa menunjukkan gejala penyakit ini.

Rawatan penyakit tangan kaki dan mulut & langkah pencegahan

Penyakit tangan kaki dan mulut HFMD adalah virus, jadi pengambilan antibiotik tidak akan membantu.

Perkara berikut dapat membantu membuatkan si kecil lebih selesa:

Untuk
anak 6 bulan ke atas
, berikan acetaminophen atau ibuprofen untuk mengurangkan demam, sakit kepala dan sakit tekak.
Jangan
 berikan ibuprofen kepada anak
di bawah usia 6 bulan
. Baca label untuk mengetahui dos tepat mengikut usia anak

Untuk anak kurang daripada 6 tahun, jangan berikan ubat selesema daripada farmasi (OTC) tanpa bertanyakan kepada doktor

Jangan
 berikan aspirin kerana ia boleh mengembangkan sindrom Reye yang boleh menyebabkan kematian

Jika anak berusia lebih 1 tahun,
pastikan pengambilan cecair
 yang mencukupi. Berikan mereka air, susu, jus epal atau aiskrim popsicle. Elakkan jus buah tinggi asid seperti jus oren atau lemon karena ia boleh merengsakan luka dalam mulut

Bagi anak bawah usia setahun, teruskan
penyusuan susu ibu
 atau
susu formula

Tawarkan makanan mudah ditelan seperti kentang lenyek, oat atau telur

Rawatan penyakit tangan kaki dan mulut jika anak sakit tekak:

Bagi anak setahun ke atas, berikan sup, jus epal atau letakkan ½ sudu teh cecair antasid tanpa aspirin di depan mulut selepas makan

Untuk anak 4 tahun ke atas, berikan lozeng atau semburan tekak tanpa benzocaine yang berbahaya kepada kanak-kanak. Boleh juga bilaskan mulut selepas makan dengan 1 sudu teh cecair antasid tanpa aspirin

Anak 6 tahun ke atas pula sudah boleh berkumur tanpa menelan, jadi gunakan campuran ¼ sudu teh garam bersama segelas air suam. Kumurkan campuran 2-3 kali sehari, mengikut keperluan. Pastikan mereka meludahkannya selepas berkumur

Langkah mencegah penyakit tangan kaki dan mulut HFMD

Setelah mengetahui cara rawatan penyakit tangan kaki dan mulut dan pastinya anda ingin mengetahui jika ada vaksin yang boleh mencegah HFMD, bukan?

Malangnya, tiada vaksin untuk mencegah HFMD. Virus mudah merebak pada minggu pertama seseorang individu itu jatuh sakit dan kekal di dalam tubuh walaupun selepas sembuh.

Cara mencegah penularan HFMD dengan:

Mengajar anak untuk tidak menyentuh ruam, elak daripada memasukkan jari dan mainan ke dalam mulut serta tidak menggosok mata

Sentiasa ingat untuk membasuh tangan dengan sabun dan air selepas menyentuh ruam, pergi ke bilik air sebelum mengendalikan makanan, sebelum makan, serta setelah
menukar lampin.
 Jangan lupa untuk mendidik anak melakukan amalan yang sama

Ajarkan anak untuk bersin atau batuk ke tisu atau lengan bajunya

Cuci dan disinfeksi bilik air, mainan dan barang lain yang disentuh anak dengan sabun dan air atau menggunakan pembasmi kuman

Jangan berkongsi cawan minum, peralatan makanan atau barangan peribadi seperti tuala dan berus gigi

Elakkan daripada
memeluk dan mencium anak
 yang dijangkiti


Awas Gejala Penyakit Aritmia! Situasi Degupan Jantung Kadang Laju @ Perlahan!

Penyakit aritmia adalah salah satu daripada jenis penyakit jantung.
Gejala penyakit jantung ini berlaku apabila impuls elektrik yang menyelaras atau mengawal degupan jantung tidak berfungsi dengan baik.

 Hal ini akan
menyebabkan jantung anda berdegup
 sama ada terlalu cepat atau terlalu lambat bahkan tidak seperti biasa.

Untuk mendapatkan lebih banyak informasi tentang Penyakit Jantung, anda boleh klik
di sini
.

Bagaimana gejala penyakit jantung aritmia ini?

Ada ketikanya, anda mungkin berasakan bahawa jantung anda berdegup sedikit perlahan daripada biasa. Adakalanya,
ia akan berdegup sedikit laju
 daripada degupan kebiasaan.

Dalam masa yang sama, anda juga mungkin
tidak sedar sedang mengalami aritmia
, disebabkan kadangkala ia tidak menunjukkan sebarang tanda yang jelas seperti contoh di atas.

Kebanyakan individu pernah mengalami aritmia ini dan ia boleh terjadi dalam 2 keadaan sama ada tidak membahayakan sama sekali atau boleh jadi kecemasan.

Ini jenis penyakit aritmia yang boleh berlaku!

Terdapat beberapa jenis keadaan aritmia
 yang boleh berlaku kepada seseorang individu tersebut, bergantung kepada keadaan degupan jantung yang dialaminya.

Secara ringkasnya, berikut adalah
 jenis-jenis aritmia yang patut anda tahu
:

#1.
Tachycardia

Rentak atau irama jantung anda yang berlaku pada kadar lebih daripada
 100 degupan dalam tempoh 1 minit
.

#2.
Bradycardia

Rentak jantung anda yang berlaku dalam keadaan yang perlahan dengan kadar sebanyak 60 degupan ke bawah dalam tempoh 1 minit.

#3.
Supraventricular arrhythmias

Aritmia yang bermula pada bahagian atria, iaitu ruang atas jantung.

#4.
Ventricular arrhythmias

Aritmia yang bermula pada bahagian ventrikel, iaitu ruang bawah jantung.

#5.
Bradyarrhythmias

Rentak atau irama jantung perlahan
 yang mungkin disebabkan oleh penyakit pada sistem pengaliran jantung, seperti nod sinoatrial (SA), nod atrioventricular (AV) atau rangkaian HIS-Purkinje.

Apa punca berlaku penyakit jantung aritmia?

Anda mungkin akan mengalami gejala penyakit jantung ini walaupun jantung anda berada dalam keadaan yang sihat.

Namun, terdapat juga beberapa punca yang boleh menyebabkan seseorang itu mengalami aritmia. Antara punca-punca tersebut ialah:

Penyakit jantung

Kandungan elektrolit yang tidak seimbang dalam darah seperti kalium dan juga garam

Perubahan dalam otot jantung

Kecederaan daripada serangan jantung

Proses penyembuhan selepas menjalani pembedahan jantung

Penyakit arteri koronari

Tekanan darah tinggi

Penyakit injap jantung

Apa gejala penyakit jantung penyakit aritmia?

Terdapat beberapa tanda atau simptom yang boleh menunjukkan anda mengalami gejala penyakit jantung ini. Tanda yang paling kerap berlaku adalah seperti berikut:

Rasa seperti jantung anda ‘
skip
’ degupan yang sepatutnya berlaku

Degupan jantung yang berdegup terlalu laju

Degupan jantung yang berdegup terlalu perlahan

Degupan jantung yang tidak normal
 seperti kebiasaannya

Berlakunya hentian seketika atau ‘
pause
’ antara degupan jantung

Selain daripada simptom-simptom tersebut, terdapat juga beberapa simptom lain yang menunjukkan anda mungkin
mengalami penyakit aritmia
 yang lebih serius.

Antara tanda, simptom atau
ciri-ciri sakit jantung usia muda
 ini ialah:

Sakit pada bahagian dada

Rasa sesak nafas

Pening-pening

Rasa seperti kepala anda sedang melayang-layang

Pengsan atau rasa seperti hendak pengsan

Keresahan

Badan anda berpeluh

Jantung yang berdebar-debar dengan teruk

Memandangkan
penyakit jantung ini boleh terjadi
 sama ada dalam keadaan berbahaya atau tidak, namun simptom-simptom yang berlaku juga adalah berbeza.

Simptom yang berlaku boleh menunjukkan bahawa penyakit aritmia yang berlaku itu dalam keadaan serius atau tidak.

Cara yang paling selamat untuk menentukannya adalah dengan berjumpa doktor bagi melakukan pemeriksaan lanjut.


Bagaimana Majikan Boleh Menyokong Ibu Menyusu

Manfaat nutrisi, immunologi, psikologi dan ekonomi daripada penyusuan susu ibu tidak dapat disangkal lagi. UNICEF dan WHO mengesyorkan penyusuan susu ibu secara eksklusif untuk sekurang-kurangnya 6 bulan pertama. Walau bagaimanapun, manfaat penuh penyusuan tidak akan tercapai jika dihalang oleh kekangan situasi pekerjaan yang tidak memberikan sokongan. Para ibu adalah segmen tenaga kerja yang kian pesat berkembang. Mewujudkan fasiliti mesra ibu menyusu memberikan keseimbangan kerjaya dan keluarga kepada mereka serta menguntungkan institusi keluarga dan masyarakat.

Wanita bekerjaya dan penyusuan susu ibu

Kajian menunjukkan bahawa tempoh penyusuan susu ibu berkait rapat dengan status pekerjaan dan amalan tempat kerja. Kaji selidik di United Kingdom mendapati bahawa 19% daripada mereka yang berhenti menyusu seawal 4 bulan mengaitkannya dengan keperluan untuk kembali bekerja. Scotland pula mencatatkan peratusan seramai 28% ibu baru berhenti menyusu kerana kembali bekerja sementara Sepanyol mencatatkan sebanyak 32%. Hakikatnya, tanpa sokongan daripada majikan, meneruskan penyusuan badan merupakan cabaran besar bagi ibu bekerja.

Mengapa majikan patut menyokong

Polisi mesra ibu menyusu memberi pulangan besar kepada para majikan. Bayi yang menyusu badan dan ibu mereka lebih sihat berbanding bayi yang menyusu formula. Ini membolehkan penjimatan tuntutan insurans perubatan disebabkan kurang keperluan menemui doktor. Ibu yang menyusu badan juga lebih cepat pulih dan dilaporkan kurang mengalami tekanan perasaan. Kesemua ini menyumbang kepada kos penjagaan kesihatan pekerja dapat dikurangkan.

Kadar ketidakhadiran pekerja juga lebih rendah memandangkan bayi lebih sihat. Kajian mendapati bahawa daripada 40 penyakit yang menyebabkan satu hari ketidakhadiran pekerja, hanya 25% berlaku dalam bayi yang menyusu badan manakala 75% berlaku dalam bayi yang menyusu formula. Begitu juga peningkatan kadar produktiviti dan kesetiaan pekerja. Kesannya, kadar pusing ganti (perletakan jawatan dan pengambilan pekerja baru) akan berkurangan lantas memastikan kestabilan kepada syarikat.

Bentuk sokongan untuk ibu menyusu

Bergantung kepada bajet dan kesesuaian tempat, majikan boleh melakukan beberapa pengubahsuaian dan membentuk polisi yang bersesuaian untuk menggalakkan penyusuan susu ibu oleh wanita bekerja. Antara langkah yang boleh diambil termasuklah:

Menyediakan tempat dan privasi untuk ibu mengepam susu

Ibu menyusu memerlukan persekitaran yang bersih, selesa, selamat dan tertutup untuk mengepam susu semasa hari bekerja. Bilik mesyuarat yang kosong atau sudut pejabat yang menawarkan privasi selama setengah jam kebiasaannya mencukupi. Bilik menyusu juga boleh diwujudkan daripada kawasan yang jarang digunakan dalam ruang bangunan yang sedia ada. Contohnya dengan membahagikan ruang dalam bilik dengan pembahagi mudah alih. Bilik menyusu hanya memerlukan kerusi yang selesa dan meja untuk pengepam susu. Selain itu, sumber elektrik juga patut tersedia untuk membantu penggunaan pam elektrik.

Lebih baik lagi jika terdapat sinki berhampiran untuk membasuh tangan dan bahagian pam. Sebuah peti sejuk, yang biasanya ada di pantri sesuai untuk menyimpan susu ibu yang diperah. Walaupun mengambil kira faktor privasi, tandas bukanlah lokasi yang sesuai kerana kebersihan yang tidak terjamin.

Waktu kerja atau rehat yang fleksibel

Si ibu biasanya memerlukan 2 atau 3 sesi mengepam sekitar 15-30 minit setiap satu. Pertubuhan Buruh Antarabangsa
(International Labour Organisation)
mengesyorkan waktu rehat dua puluh minit dalam sesi kerja 8 jam di samping waktu rehat sedia ada.

Sekiranya masa tambahan diperlukan untuk mengepam susu, kelonggaran untuk menggantikan masa dengan waktu sebelum atau selepas jadual kerja biasa boleh membantu pengurusan waktu ini boleh dicapai.

Budaya tempat kerja yang menyokong

Syarikat boleh menunjukkan komitmen untuk mewujudkan tempat kerja mesra penyusuan susu ibu dengan memperkenalkan polisi bertulis yang menyatakan sokongan kepada ibu bekerja yang menyusu. Tetapi sokongan di tempat kerja bukan sahaja memerlukan penetapan polisi, malah sikap positif dan penerimaan penyelia dan rakan sekerja yang lain.

Penyusuan susu ibu mendatangkan manfaat kepada individu, masyarakat dan keluarga. Komitmen menyusu badan bukan sahaja memerlukan kesungguhan si ibu tetapi turut memerlukan sokongan sosial daripada masyarakat.


Elephantiasis: Penyakit Kaki Gajah Akibat Nyamuk

Mungkin sedikit sukar untuk dipercayai tetapi penyakit yang menyebabkan kaki menjadi besar seperti gajah ini sebenarnya disebabkan oleh organisma yang jauh lebih kecil. Dari sudut teknikalnya, penyakit kaki gajah ini bukanlah disebabkan oleh nyamuk, ia sebenarnya disebabkan oleh jangkitan cacing parasit. Akan tetapi, nyamuk memainkan peranan penting dalam penyebaran jangkitan ini.

Beban penyakit kaki gajah yang ‘berat’ di peringkat global

Nama lain keadaan ini adalah untut manakala dalam bahasa Inggeris, ia dikenali sebagai Elephantiasis. Terma saintifik penyakit ini pula adalah filariasis limfatik. Walaupun sudah kurang dilihat dan dilaporkan, Pertubuhan Kesihatan Dunia melaporkan bahawa ia masih menjadi  masalah kesihatan awam yang membabitkan 120 juta penduduk dari 80 buah negara. Daripada negara-negara tersebut, satu pertiga daripada penghidap adalah dari India manakala satu pertiga yang lain adalah dari benua Afrika. Baki mereka yang terjejas akibat penyakit ini adalah dari Asia Tenggara, Pasifik dan Amerika.

Di Malaysia, terdapat 8 buah negeri yang mempunyai kawasan-kawasan endemik filariasis iaitu Kedah, Perak, Johor, Pahang, Terengganu, Kelantan, Sabah dan Sarawak. Kesemua negeri tersebut diberi tumpuan yang khusus dalam Program Eliminasi Filariasis Limfatik Kebangsaan. Program ini adalah di bawah kelolaan Kementerian Kesihatan Malaysia dengan kerjasama Pertubuhan Kesihatan Sedunia (WHO). Secara amnya, penyakit ini lazimnya berlaku dalam komuniti orang asli atau mereka yang tinggal di kawasan pedalaman yang secara amnya tidak bersih.

Cacing pita parasit

Penyakit kaki gajah atau filariasis limfatik ini disebabkan oleh jangkitan cacing parasit berbentuk seperti pita (filaria). Spesies cacing filaria yang terdapat di Malaysia adalah
Wuchereria bancrofti
 dan juga
Brugia malayi
. Cacing ini dipindahkan kepada manusia (pada tahap mikrofilaria) menerusi gigitan nyamuk
Anopheles
 dan juga nyamuk Mansonia betina. Jika dalam suatu kawasan itu terdapat seseorang yang menghidap penyakit ini, lazimnya akan ada orang yang bakal mengalami nasib yang sama. Ini kerana kedua-dua spesies nyamuk tersebut akan mengigit individu yang menghidap filariasis limfatik dan akan mengambil sekali sedikit mikrofilaria daripada individu tersebut untuk disebarkan kepada orang lain.

Setelah berada dalam badan manusia, cacing ini akan melengkapkan kitaran hidupnya dan menjadi dewasa. Ia hidup dalam sistem limfatik badan yang terdiri daripada rangkaian saluran limfa dan juga nodus-nodus limfa. Struktur dalam sistem ini mengimbangkan cecair di antara tisu badan dan salur darah. Selain itu, ia juga memainkan peranan yang penting dalam sistem pertahanan badan. Walaupun jangka hayatnya hanyalah sekitar 4 hingga 6 tahun, cacing ini akan menghasilkan berjuta-juta mikrofilaria (yang hidup dalam sistem sirkulasi badan) sebelum ia mati.

Bagaimana jangkitan cacing kecil menyebabkan kaki gajah

Ketika jangkitan akut, simptom am yang berlaku adalah demam, kesejukan, pening kepala dan kelesuan. Simptom setempat pula melibatkan gejala seperti pembengkakan, demam, radang kemerahan dan rasa sakit melampau pada kawasan yang dijangkiti.

Keradangan yang berlaku semasa serangan akut ini akan merosakkan saluran-saluran limfa yang kecil di dalam kulit dan mengurangkan keupayaan kulit untuk menyerap cecair. Selain itu, ia juga akan menyebabkan kerosakan kepada kulit. Dalam proses pemuihan, kulit yang terjejas itu akan menjadi keras dan tebal akibat proses yang dikenali sebagai ‘fibrosis’. Dengan setiap serangan akut, kitaran ini akan berterusan dan kulit akan menjadi semakin tebal. Dengan masa pembengkakan limfa (limfaoedema) akan berlaku akibat daripada saluran limfa yang kini telah tersumbat dan tidak boleh berfungsi dengan baik (akibat kewujudan cacing dewasa). Akhirnya, simptom klasik kaki gajah akan mula terzahir.

Kerosakan permukaan kulit ini juga akan menyebabkan luka dan/atau rekahan pada permukaan kulit. Ini menyebabkan wujudnya lubang nanah yang menjadi titik masuk untuk jangkitan bakteria sekunder. Jangkitan bakteria sekunder pula berupaya untuk menyebabkan komplikasi lain seperti sepsis.

Jika anda risau akan risiko menghidap penyakit ini, khususnya jika anda tinggal di kawasan luar bandar, pastikan anda kediaman anda bersih dan bebas daripada kawasan pembiakan nyamuk. Selain itu, kenakan pakaian seperti baju berlengan panjang dan seluar panjang bagi mengelakkan diri daripada terdedah kepada gigitan nyamuk. Walaupun mempunyai kaki yang persis binatang lain berbunyi seperti lagenda yunani dan makluk mistik, ia sebenarnya satu keadaan yang penuh penderitaan dan perlu dielakkan.


Bayi 'Tersedut' Tinja Sendiri Ketika Dalam Kandungan? BAHAYA! Ini Kesannya!

Tahukah anda, ada kemungkinan bayi buang air besar ketika di dalam kandungan? Untuk pengetahuan bakal ibu, kondisi ini turut dikenali sebagai sindrom aspirasi mekonium.

Walaupun kedengaran luar biasa, namun hampir 12% hingga 20% bayi akan membuang air besar ketika masih berada di dalam perut ibu.

Jika bayi lahir lebih lambat daripada tarikh yang ditetapkan, risiko akan meningkat kepada 40%. Namun, sindrom ini amat jarang berlaku pada
bayi yang mengalami kelahiran pramatang.

Walaupun ia merupakan sesuatu yang lazim berlaku, namun bayi dalam kandungan kadangkala boleh ‘tersedut’ cecair amnion yang telah bercampur dengan tinja ini.

Jika ini berlaku, ia boleh mendatangkan komplikasi yang perlu diselesaikan secepat mungkin.

Ini apa yang ibu perlu tahu mengenai sindrom aspirasi mekonium.

Apakah maksud sindrom aspirasi mekonium?

Sindrom aspirasi mekonium atau MAS merupakan satu kondisi yang berlaku apabila bayi mengalami masalah pernafasan kerana mekonium telah termasuk ke dalam paru-paru.

Mekonium merupakan tinja pertama bayi. Ia berwarna hijau gelap, pekat dan melekit.

Selalunya, bayi buang air besar dalam masa beberapa jam atau hari selepas kelahiran.

Namun, ada juga yang ‘tidak sabar’ dan terus membuang air besar ketika ia masih lagi berada dalam kandungan.

Bayi
menyerap nutrisi melalui plasenta
 ketika berada di dalam rahim. Selalunya, bahan buangan akan dikumuhkan sebagai air kencing. Tetapi, tidak mustahil bayi boleh membuang air besar sebelum atau sejurus selepas dilahirkan.

Mekonium boleh mencetuskan masalah kerana ia boleh:

Menghalang saluran pernafasan.

Menyebabkan iritasi pada saluran pernafasan dan merosakkan tisu paru-paru.

Menghalang satu bahan yang dikenali sebagai surfaktan yang membantu paru-paru untuk terbuka selepas lahir.

Dengan rawatan, kebanyakan bayi yang mengalami sindrom ini boleh sembuh tanpa sebarang masalah.

Apakah yang menyebabkan sindrom aspirasi mekonium?

Mekonium merupakan tinja yang dikumuhkan oleh bayi sejurus selepas kelahiran, sebelum bayi mula makan
atau menerima susu.

Dalam sesetengah kes, bayi akan melepaskan tinja ke dalam cecair amnion. Si manja kemudiannya bernafas sehingga ia termasuk ke dalam paru-paru.

Perkara ini boleh berlaku ketika:

Bayi masih berada di dalam uterus.

Ketika melahirkan anak.

Serta-merta selepas kelahiran.

Antara faktor risiko yang boleh menyebabkan bayi stres sebelum kelahiran ialah:

Plasenta melalui proses ‘penuaan’ jika ibu masih tidak melahirkan anak selepas
due date
.

Tahap oksigen yang rendah ketika bayi di dalam uterus.

Diabetes
dalam kalangan ibu mengandung
.

Kelahiran yang sukar atau memakan masa yang panjang.

Tekanan darah tinggi
.

Jika bayi buang air besar di dalam rahim dan adanya mekonium dalam cecair amnion, bayi memerlukan rawatan secepat mungkin untuk mengelakkan masalah kesihatan.

Walau bagaimanapun, bayi mungkin tidak memerlukan rawatan jika si manja sihat dan kekal kuat.

Kebanyakan bayi yang mengalami sindrom ini akan sembuh dalam masa beberapa hari atau minggu.

Ibu mungkin akan risau melihatkan pernafasan si manja yang semakin laju. Namun, simptom ini tidak akan kekal lama. Malah, kerosakan paru-paru kekal amat jarang terjadi.

Bayi dengan kes MAS yang ekstrem mungkin memerlukan intervensi tambahan. Bergantung kepada kes, bayi mungkin menerima bantuan oksigen, bantuan pernafasan dengan ventilator, antibiotik dan nutrisi.

Selain itu, mereka juga mungkin perlu tinggal di NICU supaya kondisi mereka dapat dipantau dengan sewajarnya.

Apa yang berlaku selepas bayi buang air besar di dalam kandungan?

Sebenarnya, mekonium agak bersih. Komponen utamanya ialah air dan tidak akan menyebabkan jangkitan di dalam uterus.

Walaupun kebanyakan bayi tidak mengalami sebarang kesan sampingan yang teruk, namun hampir 4 hingga 10 peratus bayi baru lahir akan mengalami MAS.

Apabila cecair amnion yang bercampur dengan mekonium dihidu oleh bayi sebelum, semasa atau selepas kelahiran, ia boleh menyebabkan halangan pada saluran pernafasan.

Malah, sindrom aspirasi amnion yang tidak dirawat juga
boleh menyebabkan pneumonia
, paru-paru bocor dan juga masalah pernafasan dalam kalangan bayi baru lahir.

Doktor telah dilatih untuk mengesan tanda sindrom aspirasi mekonium. Mereka juga mungkin perlu melakukan X-ray untuk mengesahkan diagnosis selepas kelahiran.

Antara tanda-tanda sindrom ini ialah:

Cecair amnion yang berwarna kehijau-hijauan.

Kesan mekonium pada bayi.

Masalah pernafasan.

Kulit yang kebiruan
 disebabkan tahap oksigen yang rendah.

Badan bayi lembik.

Skor apgar rendah.

Degupan jantung perlahan.

Kesimpulan

Selalunya, bayi tidak akan membuang air besar di dalam kandungan. Selalunya, si manja akan tunggu sehingga lahir sebelum melepaskan mekonium.

Walau bagaimanapun, kadangkala sindrom aspirasi mekonium akan berlaku. Apabila tinja bercampur dengan cecair amnion, ia boleh menyebabkan masalah kesihatan pada bayi.

Walaupun bayi yang mempunyai masalah ini perlukan perhatian pakar serta-merta, namun kebanyakan bayi yang lahir dengan kondisi ini mempunyai prognosis yang cerah dan dapat sembuh dengan baik.


Benarkah Ada Risiko Penyakit Jantung Jika Amalkan Diet Tinggi Protein? Ini Jawapannya

Makanan tinggi protein untuk diet sering dianggap sebagai jalan terbaik bagi mereka yang ingin menurunkan berat badan.

Apa yang anda perlu tahu adalah
 pengambilan sumber protein pada jumlah yang banyak
 juga boleh memberikan kesan buruk terhadap tahap kesihatan jantung.

Fakta yang menyatakan bahawa protein merupakan sumber makanan terbaik memandangkan ia boleh menyebabkan seseorang itu cepat kenyang sememangnya betul.

Namun kajian menunjukkan jika ia tidak diuruskan dengan betul, makanan tinggi protein untuk diet boleh menyebabkan kesan buruk.

Jika anda berminat dengan topik tersebut, baca artikel ini sehingga habis.

Kaitan di antara diet tinggi protein dan penyakit jantung

Kajian yang menunjukkan kaitan di antara diet tinggi protein dan penyakit jantung telah dijalankan oleh sekumpulan pengkaji dari Universiti Finland Timur.

Menurutnya,
lelaki yang mengambil makanan tinggi protein untuk diet
 mempunyai risiko untuk mendapat masalah kegagalan jantung setinggi 33%.

Subjek kajian mengamalkan diet tinggi protein seperti Atkin dan Keto yang kian mendapat perhatian umum.

Data yang dianalisis telah diambil daripada 2,500 subjek yang berusia di antara 42 hingga 60 tahun dari tahun 1984 hingga 1989.

Apa yang mengejutkan, lebih daripada 300 kes kegagalan jantung telah didiagnosis apabila subjek dipantau selama 22 tahun.

Apabila sumber protein yang diambil
 oleh subjek menjadi tumpuan para pengkaji, mereka mendapati bahawa pengambilan protein daripada sumber daging meningkatkan risiko kegagalan jantung setinggi 43%.

Subjek yang mengambil protein daripada produk tenusu pula mengalami peningkatan risiko setinggi 49%.

Bagaimana pula dengan makanan protein yang berasaskan tumbuh-tumbuhan? Hanya 17% peningkatan risiko kegagalan jantung dialami oleh subjek kajian.

Namun, apabila dibandingkan dengan protein daripada telur dan ikan, dapatan agak berbeza. Ia berikutan kedua-dua bahan makanan tersebut
tidak dikaitkan dengan peningkatan risiko jantung
.

Apa yang dimaksudkan dengan diet tinggi protein?

Jika anda pernah mengikuti protokol diet tertentu, pasti anda
familiar
 dengan sistem peratusan nutrisi makro yang perlu dipatuhi.

Sebagai contoh, bagi diet Keto, kurang daripada 5% kalori bersumberkan karbohidrat, 20-25% kalori bersumberkan protein dan selebihnya bersumberkan lemak.

Jadi, apakah
peratusan yang dianggap sebagai diet tinggi protein
? Dalam amalan pemakanan Keto, 20-25% protein dianggap sebagai amaun yang sederhana atau tinggi.

Malah dalam kajian ini, mereka yang mengamalkan diet tinggi protein, secara puratanya, mengambil makanan dengan pecahan nutrisi makro 19% protein, 41% karbohidrat dan 37% lemak.

Purata jumlah pengambilan protein oleh subjek adalah sekitar 112 gram manakala bagi kumpulan yang mengambil amaun protein paling rendah adalah pada sekitar 76 gram.

Diet tinggi protein sememangnya popular memandangkan kadar penurunan berat badan yang dialami oleh pengamal agak optimum.

Namun, apabila
protein diambil melebihi jumlah keperluan harian
, diet anda sudah menjadi tidak seimbang.

Mereka yang banyak makan protein akan kenyang dengan cepat dan mereka sering terlupa akan nutrien lain yang turut menyokong tahap kesihatan jantung seperti sayur-sayuran dan bijirin penuh.

Tambahan pula, kebanyakan makanan berprotein mempunyai kandungan lemak trans dan lemak tepu yang tinggi.

Kedua-dua faktor tersebut sering dikaitkan dengan penyakit jantung.

Apa pengajaran yang boleh diambil daripada kajian tersebut?

Diet seimbang seperti apa yang telah disarankan oleh pakar perlu dituruti bagi memastikan tahap kesihatan anda berada pada paras yang optimum.

Sekiranya anda ingin mengurangkan
peratusan karbohidrat untuk menurunkan berat badan
, anda perlu memberi tumpuan yang lebih kepada protein dan lemak tumbuh-tumbuhan.

Kurangkan pengambilan makanan yang berasaskan haiwan bagi mengurangkan risiko penyakit jantung seperti apa yang dinyatakan dalam kajian di atas.

Ada juga kajian yang telah diterbitkan dalam laman jurnal epidemiologi antarabangsa menggunakan konsep yang serupa.

Ia melibatkan 81,337 subjek lelaki dan wanita. Mereka yang mengambil makanan berasaskan protein haiwan mengalami peningkatan risiko penyakit kardiovaskular setinggi 60%.

Mereka yang mendapatkan sumber protein dari kekacang dan tumbuhan pula mengalami penurunan risiko penyakit kardiovaskular setinggi 40%.

Secara teorinya,
kekacang mengandungi jumlah asid lemak dan lemak tepu
 dalam kuantiti yang menyihatkan. Tambahan pula ia juga mengandungi serat yang tinggi.

Jika anda risau akan risiko untuk mendapat penyakit jantung, anda boleh cuba diet Mediterranean atau pelan diet lain yang mempunyai peratusan sayuran yang tinggi.

Konklusi

Bukan semua jenis protein baik untuk kesihatan. Walaupun nutrisi makro tersebut boleh menyebabkan anda cepat kenyang, ia boleh mendorong anda untuk tidak memenuhi keperluan nutrisi yang lain seperti serat.

Oleh sebab itulah anda perlu memberi perhatian yang lebih kepada
diet berkonsepkan sayur-sayuran
.

Sekiranya anda mempunyai sebarang persoalan berkaitan dengan amalan pemakanan, rujuk doktor atau pakar pemakanan anda.


Sedu-sedan

Definisi

Apa itu Sedu-sedan?

Sedu (
hiccup
) adalah pengecutan diafragma (
diaphragm
) yang berulang dan tidak terkawal – suatu lapisan otot yang nipis yang memisahkan rongga dada anda dari perut dan mempunyai fungsi dalam pernafasan. Setiap pengecutan diikuti dengan penutupan pita suara secara tiba-tiba, yang menghasilkan bunyi “hik’ yang khusus.

Apakah kebarangkalian Sedu-sedan?

Sedu adalah sangat biasa. Ia boleh menjejaskan pesakit pada mana-mana lapisan umur. Ia boleh diuruskan dengan mengurangkan faktor risiko anda. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom Sedu-sedan?

Satu-satunya simptom sedu adalah bunyi khusus yang terhasil ketika tersedu. Antara simptom lain juga boleh meliputi rasa sempit yang ringan dalam dada, perut atau tekak yang mendahului bunyi.

Mungkin terdapat beberapa simptom yang tidak disenaraikan di atas. Jika anda mempunyai sebarang kebimbangan tentang apa-apa simptom, sila berjumpa dengan doktor anda.

Bila saya harus berjumpa doktor?

Jika anda mempunyai sebarang tanda atau simptom yang disenaraikan di atas atau mempunyai sebarang pertanyaan, sila berunding dengan doktor anda. Tubuh setiap orang bertindak secara berbeza. Adalah dinasihatkan untuk anda membincangkan dengan doktor tentang apa yang terbaik untuk keadaan anda.

Punca

Apakah punca Sedu-sedan?

Penyebab utama sedu yang berlangsung sekitar 48 jam termasuklah:

Makan terlalu banyak makanan dengan terlalu cepat;

Minum alkohol yang terlalu banyak;

Menelan udara yang terlalu banyak / Menelan udara dengan mengunyah gula-gula getah atau menghisap gula-gula;

Merokok;

Perubahan tiba-tiba pada suhu dalam perut;

Tekanan emosi atau rasa keseronokan.

Walau bagaimanapun, sedu yang berlangsung lebih dari 48 jam mungkin disebabkan oleh pelbagai faktor, seperti:

Kerosakan atau kerengsaan pada saraf;

Gangguan pada sistem saraf pusat;

Gangguan metabolik dan ubat-ubatan.

Faktor-faktor Risiko

Apakah yang meningkatkan risiko saya kepada Sedu-sedan?

Lelaki lebih cenderung untuk mendapat sedu pada jangka masa panjang berbanding dengan wanita. Terdapat beberapa faktor risiko untuk sedu, seperti:

Masalah mental atau emosi: kegelisahan, tekanan, dan rasa keseronokan telah dikaitkan dengan beberapa kes sedu-sedan jangka pendek dan jangka panjang.

Pembedahan: sesetengah orang mengalami sedu selepas mengambil bius/pelali am atau selepas prosedur yang melibatkan organ perut.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Sedu-sedan didiagnosis?

Pemeriksaan neurologi mungkin diperlukan untuk menyemak daya keseimbangan dan koordinasi, kekuatan dan tona otot, refleks, serta deria penglihatan dan sentuhan. Sekiranya doktor anda mengesyaki punca yang lebih mendalam bagi sedu anda, ujian dan prosedur lanjut mungkin diperlukan, termasuklah:

Ujian makmal: sampel darah anda boleh diperiksa untuk sebarang tanda-tanda jangkitan, diabetes, dan penyakit buah pinggang.

Ujian pengimejan: ujian ini adalah untuk mengesan kejanggalan anatomi yang mungkin menjejaskan saraf vagus, saraf frenik atau diafragma. Sesetengah ujian lain termasuklah imbasan X-ray dada, tomografi berkomputer (CT), pengimejan resonans magnetik (MRI).

Ujian endoskopi: prosedur ini menggunakan tiub yang fleksibel dan halus yang mengandungi kamera kecil, yang dimasukkan ke tekak anda untuk memeriksa masalah di kerongkong atau tenggorok anda.

Bagaimana pesakit Sedu-sedan dirawat?

Kebanyakan kes sedu boleh selesai tanpa campur tangan perubatan. Sekiranya terdapat penyakit yang lebih mendalam sebagai penyebab sedu anda, rawatan penyakit tersebut mungkin diperlukan untuk menghentikan keadaan. Rawatan berikut adalah untuk cegukan yang berlangsung lebih dari 48 jam:

Ubat: Chlorpromazine, Metoclopramide, Baclofen.

Pembedahan dan prosedur lain: jika rawatan yang kurang invasif tidak berkesan, doktor anda boleh mengesyorkan suntikan bius untuk menyekat saraf frenik anda dan menghentikan sedu. Alternatif lain adalah untuk meletakkan peranti yang dikendalikan oleh bateri melalui pembedahan, untuk menyampaikan stimulus elektrik ringan ke saraf vagus anda untuk membantu mengawal sedu yang berterusan.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Sedu-sedan?

Gaya hidup dan kaedah pengubatan sampingan yang berikut mungkin membantu anda dalam menghadapi sedu:

Walaupun cara-cara di bawah ini tidak terbukti secara saintifik, kaedah pengubatan sampingan yang popular berikut mungkin boleh memberikan bantuan:

Bernafas ke dalam beg kertas;

Berkumur dengan air sejuk;

Tahan nafas anda;

Minum air sejuk.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


5 Persoalan Mengenai Vaksin HPV

Pasti anda pernah dengar mengenai
vaksin HPV
, kan? Tetapi penting ke untuk mendapatkan suntikan HPV ini? Ini 5
frequently asked question
 (FAQ) mengenai vaksin tersebut.

Untuk mendapatkan lebih banyak info tentang Kesihatan Seksual, sila dapatkannya
di sini.

5
FAQ
 mengenai suntikan HPV

Serviks adalah kawasan tubuh wanita antara faraj dan uterus.

Apabila sel-sel di dalam serviks tidak normal dan membiak dengan cepat, boleh menyebabkan berlakunya kanser serviks.

Kanser serviks ini boleh mengancam nyawa sekiranya ia tidak dapat dikesan atau dirawat.

1. Kenapakah vaksin HPV penting?

HPV genital adalah virus biasa yang tersebar daripada seseorang kepada seseorang secara langsung melalui hubungan seksual.

Orang yang aktif secara seksual akan mendapat HPV pada masa tertentu, walaupun kebanyakannya tidak tahu dan ia paling biasa bagi orang berusia awal dan lewat 20-an.

Terdapat kira-kira 40 HPV yang boleh menjangkiti kawasan alat kelamin lelaki dan wanita. Kebanyakan jenis HPV tidak menyebabkan simptom dan akan hilang sendiri.

Tetapi terdapat beberapa jenis yang boleh menyebabkan kanser serviks pada wanita dan kanser kurang biasa seperti kanser dubur, zakar, faraj, vulva dan orofarinks (bahagian farinks yang berada di antara lelangit lembut dan tulang hioid).

Jenis HPV lain boleh menyebabkan ketuat pada bahagian alat kelamin lelaki dan wanita, yang dikenali sebagai
ketuat genital
.

 Ketuat genital tidak mengancam nyawa, tetapi ia boleh menyebabkan tekanan emosi dan rawatannya boleh menjadi sangat tidak selesa.

2. Siapakah yang perlu mendapatkan vaksin HPV?

Vaksin HPV disyorkan untuk kanak-kanak berusia 11 dan 12 tahun.

Ia juga disyorkan untuk remaja dan wanita berumur 13 hingga 26 tahun yang masih belum diberi vaksin atau menyelesaikan suntikan vaksin.

Vaksin HPV juga boleh diberikan kepada kanak-kanak perempuan bermula pada umur 9 tahun.

Pusat Kawalan dan Pencegahan Penyakit (CDC) menyarankan kanak-kanak berusia 11 hingga 12 tahun mendapatkan dua dos vaksin HPV untuk melindungi daripada kanser yang disebabkan oleh HPV.

Baca juga:

3. Perlukah imbasan kanser serviks dilakukan sebelum mendapatkan vaksin suntikan HPV?

Kanak-kanak perempuan
dan wanita tidak perlu melakukan ujian HPV atau ujian Pap untuk mengetahui sama ada mereka perlu mendapatkan vaksin atau sebaliknya.

Bagaimanapun, adalah penting bagi wanita meneruskan imbasan kanser
serviks
 walaupun selepas mendapat semua suntikan
vaksin
 HPV.

Ini kerana vaksin tidak melindungi terhadap semua jenis kanser serviks.

4. Sejauh manakah keberkesanan vaksin HPV?

Vaksin HPV mensasarkan jenis HPV yang biasanya menyebabkan kanser serviks dan boleh menyebabkan beberapa kansar lain seperti kanser kanser dubur,
zakar
, faraj, vulva dan orofarinks.

Ia juga melindungi daripada jenis
HPV
 yang menyebabkan ketuat genital.

V
aksin HPV sangat berkesan dalam mencegah jenis HPV yang disasarkan serta kebanyakan masalah kesihatan yang disebabkan olehnya.

Vaksin kurang berkesan dalam mencegah penyakit HPV yang berkaitan dengan
wanita muda
 yang telah terdedah kepada satu atau lebih jenis HPV.

Ini kerana vaksin mencegah HPV adalah sebelum seseorang terdedah kepadanya. Vaksin HPV tidak merawat jangkitan HPV yang sedia ada atau penyakit berkaitan HPV.

5. Berapa lamakah perlindungan vaksin suntikan HPV?

Penyelidikan menunjukkan bahawa perlindungan vaksin adalah tahan lama.

Kajian semasa telah mengikuti individu yang divaksinasi selama sepuluh tahun, dan menunjukkan bahawa tiada bukti perlindungan yang lemah dari semasa ke semasa.


Benjolan Di Ketiak Bukan Sebab Kanser Sahaja, Ada 6 Punca Mesti Tahu!

Kenapa ada benjolan di ketiak ini? Tak mungkin kanser. Jadi apakah kemungkinan penyebabnya?

Ini jawapan untuk persoalan anda.

Untuk mendapatkan lebih banyak info tentang Kesihatan, sila dapatkannya
di sini.

Mengapa ada benjolan di ketiak?

Ketulan yang wujud pada ketiak adalah 1 perkara normal. Selalunya ia disebabkan oleh kelenjar getah bening (
lymph node
) atau kelenjar yang membengkak di bawah ketiak.

Benjolan di ketiak mungkin kecil saiznya dan dalam sesetengah kes, saiznya mungkin sangat ketara.

Kewujudan benjolan itu mungkin disertai dengan gejala atau simptom lain yang berbeza mengikut keadaan kesihatan, penyakit atau jangkitan.

Benjolan tersebut boleh berlaku dengan gejala lain seperti:

Simptom
seperti selesema
 atau flu (hidung berair, keletihan, demam, sakit tekak,
sakit kepala
, batuk, kesakitan pada badan)

Sakit sendi

Ruam

Pembengkakan kelenjar getah bening pada bahagian lain

Bengkak pada lengan

Lebam atau pendarahan yang berlaku tanpa sebab

Hilang selera makan yang tidak dapat dijelaskan

Muntah

Jika benjolan bawah ketiak muncul dengan rasa sakit pada payudara, atau ada ketulan serta sebarang perubahan pada payudara, ia mungkin gejala
barah payudara
 mahupun jangkitan payudara.

Dalam sesetengah kes, benjolan mungkin berlaku dengan simptom yang menunjukkan keadaan serius atau mengancam nyawa.

Sudah tentu ia memerlukan pemeriksaan perubatan dengan segera. Antara simptomnya adalah:

Perubahan tahap kesedaran, kekeliruan atau kewaspadaan

Kesukaran bernafas, berdehit atau
sesak nafas

Mungkin wujud masalah kelenjar getah bening yang mengeras

Demam panas, melebihi 38℃

Kekejangan atau sawan

Keadaan kelenjar getah bening yang lembut, panas dan merah

Jika anda mengalami simptom di atas, segera dapatkan pemeriksaan lanjut.

Punca wujudnya benjolan di ketiak

Selalunya apabila terdapat ketulan pada bahagian ketiak, ramai individu yang menyangka ia adalah barah.

Namun, hakikatnya tidak semua benjolan disebabkan barah.

Punca wujudnya benjolan ketiak paling kerap berlaku disebabkan jangkitan pada bahagian payudara, lengan atau ketiak itu sendiri, seperti
folliculitis
, iaitu folikel rambut yang dijangkiti.

Berikut antara penyebab lain benjolan di ketiak. Lihat jika anda alami simptom yang disenaraikan.

1. Ketulan disebabkan sista

Cyst atau sista
boleh berlaku jika anda kerap mencukur ketiak. Kerengsaan yang terjadi pada kulit dan folikel rambut boleh menyebabkan wujudnya benjolan ini.

Jika sista adalah masalah anda, ketulan yang wujud mungkin akan menyebabkan kesakitan.

Sebaiknya, anda disarankan untuk berjumpa doktor bagi mengetahui pilihan rawatan yang bersesuaian.

Ia mungkin terdiri daripada suntikan bagi mengurangkan bengkak atau pembedahan untuk mengeluarkan sista itu.

2. Lipoma

Pertama sekali ia adalah LIPOMA, keadaan pembiakan lemak tidak berbahaya dan bukannya
LIMFOMA, iaitu sejenis barah
. Harap anda tidak terkejut.

Bagaimana untuk mengetahui bahawa ia adalah lipoma? Lakukan sentuhan padanya. Jika ia terasa seperti bola getah kecil yang bergerak, itu adalah lipoma.

Masalah ini biasanya tumbuh dengan perlahan dan dialami oleh 1 daripada 1,000 individu. Biasanya terjadi kepada mereka yang di usia pertengahan.

Selalunya, keadaan kesihatan ini tidak perlu dirawat sama sekali kecuali jika benjolan bawah ketiak menjejaskan kehidupan harian anda.

Jika itu berlaku, doktor boleh melakukan prosedur untuk mengeluarkannya.

3. Benjolan di ketiak disebabkan jangkitan

Anda mempunyai kelenjar getah bening pada seluruh badan dan ia berfungsi untuk menyaring virus dan bakteria.

Jika keadaan kesihatan anda tidak baik atau anda ‘dihujani’ dengan pelbagai penyakit, kelenjar itu boleh membengkak.

Begitu jugalah keadaannya dengan kelenjar yang terdapat pada bahagian ketiak. Ketulan itu mungkin lembut dengan saiz ukuran sebesar kacang.

Pun begitu, terdapat juga keadaan kesihatan lain yang boleh menjadi penyebabnya, seperti
HIV,
 penyakit Lupus
 atau
rheumatoid arthritis
.

4. Keradangan kelenjar peluh sebabkan ketulan di ketiak

Semua orang sedar bahawa ketiak akan mengeluarkan peluh.

Namun apabila kelenjar yang menghasilkan peluh atau folikel rambut tersumbat, bakteria boleh meresap masuk.

Ini sekali gus menghasilkan sista yang kemudiannya pecah dan menjangkiti lebih banyak folikel.

Andai keadaan tersebut berulang, ia boleh berkembang menjadi keadaan kulit kronik yang dikenali sebagai
hidradenitis
. Dianggarkan 3% individu di Amerika Syarikat alami masalah ini.

Rangkaian sista ini mungkin menyebabkan kegatalan, menyakitkan dan mungkin memberi kesan kepada kualiti hidup anda.

Mungkin tiada penawar untuk
hidradenitis
, tetapi doktor boleh memberikan anda ubat atau terapi lain seperti prosedur laser bagi menyingkirkan rambut.

5. Penyakit cakar kucing

Kedengaran seperti kelakar, kan? Malah mungkin anda tidak menyangka cakaran daripada kucing boleh menyebabkan benjolan bawah ketiak.

Walau bagaimanapun, kebanyakan kucing membawa bakteria dipanggil
Bartonella henselae
, yang merebak melalui calar akibat cakaran.

Jika bakteria tersebut meresap ke dalam kulit, ia boleh mengembangkan jangkitan. Akibatnya,
lymph node
 di ketiak akan membengkak.

6. Jangkitan payudara

Sekiranya anda sedang
menyusukan bayi
, pastinya anda pernah mendengar
tentang mastitis
 –
keradangan pada tisu payudara.

Jika mengalaminya, anda akan berasa bengkak, sakit dan wujud benjolan pada payudara. Tetapi jangkitan itu juga akan mengakibatkan kelenjar di ketiak membengkak.

Sebaliknya, andai anda tidak
menyusu badan
, tetapi mengalami jangkitan jenis ini, dapatkan rawatan doktor.

Kesimpulannya, keadaan kesihatan akibat benjolan di ketiak yang disenaraikan di atas tidak mendatangkan bahaya.

Namun, jika anda mempunyai keraguan, dapatkan rundingan dan pemeriksaan doktor dengan segera.


Hidung Selalu Gatal & Berair? Jangan Ambil Mudah, Boleh Jadi Resdung Kronik!

Penyakit
resdung
 atau rinitis alahan
 merupakan sesuatu yang amat lazim di seluruh dunia. Namun, adakah anda mengetahui
ciri ciri resdung yang teruk
 sehingga memerlukan perhatian daripada doktor?

Selalunya, pesakit resdung akan mengalami simptom yang mirip dengan demam selesema seperti bersin dan
hidung gatal atau berair
.

Semua gejala ini akan terjadi selepas pesakit tersentuh atau terhidu alergen.

Meskipun begitu, bukan semua pesakit resdung akan mengalami simptom yang teruk.

Sebahagian daripada pesakit hanya mengalami gejala yang ringan.
Pesakit resdung jenis ini
 boleh sembuh dengan baik setelah dirawat.

Namun begitu, wujud juga pesakit yang mengalami
resdung yang teruk
 dan berpanjangan.

Untuk mendapatkan lebih banyak informasi tentang Alahan, sila klik

di sini.

Fakta mengenai resdung

Semua orang tahu bahawa
penyakit resdung
 jenis teruk boleh

membuatkan hidung tersumbat
 serta menghilangkan deria bau dan menjejaskan fungsi hidung yang lain.

Sebagai contoh, hidung manusia berfungsi menapis bendasing kecil yang terdapat dalam udara sebelum masuk ke dalam paru-paru.

Jika anda cenderung untuk mengalami alahan
, bendasing yang terperangkap di dalam hidung boleh menjadi pencetus kepada masalah ini.

Selepas itu, tisu di dalam hidung akan mula membengkak dan mengakibatkan keradangan. Kesannya, hidung anda akan mula berair dan menjadi gatal.

Gejala-gejala ini merupakan salah satu daripada
ciri ciri resdung yang teruk
 dan perlu diketahui oleh anda. Usah gusar kerana masalah ini merupakan sesuatu yang lazim berlaku dan boleh dirawat.

Penyakit asma
 juga boleh menyebabkan resdung menjadi semakin teruk.

Malah, ada juga pesakit yang mungkin mengalami ekzema pada masa yang sama.

Simptom
penyakit resdung

Jika anda mengalami
penyakit resdung
, gejala akan muncul beberapa jam setelah terdedah kepada sebarang jenis alergen. Masalah ini boleh mengakibatkan gejala seperti:

Rasa gatal pada mulut, mata, tekak atau kulit

Tidak dapat menghidu dengan baik

Hidung berair

Mata berair

Kerap bersin

Ciri ciri resdung yang teruk

Setelah beberapa ketika, pesakit mungkin akan mengalami simptom yang lebih teruk. Antara
ciri ciri resdung yang teruk
 ialah:

Hidung tersumbat

Telinga tersumbat

Tidak dapat menghidu dengan baik

Kerap batuk

Sakit tekak

Lingkaran hitam pada bahagian bawah mata

Mata menjadi sembap

Pening kepala

Sering letih

Cepat marah

Bilakah anda perlu berjumpa dengan doktor?

Pesakit rinitis alahan atau resdung
 perlu segera berjumpa dengan doktor jika simptom mula mengganggu aktiviti harian atau menjejaskan proses pembelajaran di sekolah.

Oleh sebab itu, penting untuk anda berjumpa dengan doktor dan mendapatkan rawatan selanjutnya.

Doktor mungkin akan melakukan ujian seperti ujian darah immunoglobulin E (IgE) untuk menguji sama ada anda

mengalami alergi ataupun tidak
.

Selain itu, doktor juga mungkin akan melakukan ujian
skin prick
 untuk menentukan alergen yang menyebabkan anda mengalami rinitis alahan.

Gejala yang disebabkan oleh rinitis alahan selalunya boleh pulih dengan sendiri tetapi akan memakan masa yang lama dan mungkin tidak akan sembuh sepenuhnya.

Jika anda mengalami penyakit resdung jenis ringan, pengambilan ubat yang tersedia di farmasi boleh membantu.

Anda juga boleh membersihkan saluran pernafasan dengan menggunakan

larutan air garam untuk memastikan hidung
 bebas daripada sebarang bahan yang akan menyebabkan iritasi.

Usah khuatir, masalah ini boleh dikawal & dirawat!

Jangan panik jika anda kerap mengalami resdung. Kebanyakan
ciri ciri resdung yang teruk
 akibat rinitis alahan boleh sembuh setelah dirawat.

Mereka yang mengalami penyakit dengan
ciri ciri resdung yang teruk
 sehingga mengakibatkan ketidakselesaan serta mengganggu aktiviti harian,

doktor boleh memberikan rawatan
 dalam bentuk suntikan.

Kanak-kanak yang mengalami alahan selalunya akan membesar dengan normal dan masalah ini tidak akan berpanjangan sehingga dewasa.

Walau bagaimanapun, mereka yang alah terhadap

sesuatu bahan seperti debunga
 akan menghadapi kesukaran untuk sembuh daripada kondisi ini.

Malah, penyakit ini akan memberikan kesan jangka masa panjang kepada pesakit.

Resdung atau rinitis alahan boleh dirawat. Pastikan rumah anda sentiasa bersih daripada sebarang debu atau hama.

Selain itu,

elakkan daripada segala bahan
 yang boleh menjadi punca kepada masalah alahan anda!

Penggunaan alat semburan hidung!

Terdapat satu lagi cara efektif yang anda mungkin terlepas pandang. Cara tersebut ialah penggunaan alat semburan hidung (
nasal spray
).

Terdapat alat yang boleh digunakan dengan cara menyembur ke dalam lubang hidung bagi
mencegah
masalah resdung
.

Ada alat semburan hidung dalam pasaran yang bebas daripada bahan aktif dan tidak mengandungi pengawet.

Bagaimanakah alat semburan hidung boleh melegakan gejala-gejala rinitis?

Membentuk lapisan pertahanan di dalam hidung.

Melembapkan dan menyokong fungsi hidung.

Berkesan dalam menangani gejala-gejala rinitis alahan.

Individu dengan
ciri ciri resdung yang teruk
 boleh mencuba alat ini. Pastikan alat tersebut
terbukti berkesan dan selamat, tanpa sebarang kesan sampingan
. Semoga perkongsian ini memberi manfaat kepada anda.


Atasi Bau Masam Badan Si Kecil Dengan 7 Cara Semula Jadi Ini, Baru Anak Sentiasa Wangi!

Sedang mencari cara hilangkan bau masam badan anak? Anda tidak perlu runsing, dalam perkongsian artikel ini, ada petua semula jadi boleh dicuba bagi mengatasi masalah tersebut.

Untuk mendapatkan lebih banyak info tentang Keibubapaan, sila dapatkannya
di sini.

Normalkah bau badan pada kanak-kanak?

Terdapat perbezaan antara badan anak menjadi berbau disebabkan
alam sekitar
 ataupun sebenarnya mengalami masalah bau badan.

Jadi sebelum mengetahui cara hilangkan bau masam badan, jom kita fahami bagaimana terjadinya masalah ini.

Badan berbau terjadi apabila bakteria bertindak balas ke atas peluh yang dihasilkan oleh kelenjar peluh.

Kelenjar peluh ekrin akan mengeluarkan peluh apabila
demam
, makan makanan pedas atau dalam keadaan panas dan lembap.

Kelenjar apokrin – sensitif kepada pelepasan adrenalin – berpeluh apabila badan mengalami aktiviti fizikal, ketakutan, kebimbangan atau tekanan.

Baca juga:

Peluh yang dihasilkan oleh kelenjar ini biasanya berminyak dan tidak berbau. Tetapi ia menjadi berbau jika wujud interaksi dengan bakteria.

Bau badan kanak-kanak biasanya tidak ketara, malah si kecil di bawah usia lapan tahun sebenarnya tidak mempunyai bau badan.

Walau bagaimanapun, anak yang meningkat remaja mungkin akan mempunyai bau berbeza. Jadi jika badan anak agak berbau, itu petanda permulaan
akil baligh.

Namun sekiranya si kecil antara usia 3-8 tahun mengalami masalah badan berbau, ia bukanlah sesuatu yang boleh dipandang enteng. Berundinglah dengan doktor bagi mendapatkan lebih kepastian mengenai keadaan ini.

Cara hilangkan bau masam badan kaedah semula jadi

Beberapa remedi di rumah boleh membantu merawat masalah badan berbau ini, seperti:

1. Mandian jus lemon

Jus lemon
 meningkatkan tahap pH badan dan memastikan ia kering seterusnya menghalang pertumbuhan bakteria. Tambahkan beberapa titis jus buah ini ke dalam air mandian anak.

2. Sapuan jus lemon

Campurkan sesudu jus lemon dalam secawan air. Kemudian rendamkan kapas di dalam air tersebut dan sapukan pada ke
tiak
 anak. Biarkan selama 10 minit sebelum dibilas dengan air bersih.

3. Mandian jus tomato

Campurkan air mandian anak dengan dua cawan ju
s tom
ato – biarkan ia untuk tempoh beberapa minit sebelum digunakan. Mandikan anak dengan air ini.

4. Cuka epal, antara cara hilangkan bau masam badan anak

Sapukan bebola kapas direndam dalam
cuka epal
 pada bahagian badan yang kuat berpeluh selama beberapa minit sebelum mandi.

Ulangi prosedur ini 2x sehari sebelum mandi untuk mendapatkan hasil terbaik.

5. Ubi kentang

Hiris kentang nipis-nipis dan gosokkan pada ketiak anak. Lakukan selama 15 minit sebelum dibilas dengan air.

Ia bertujuan menghilangkan
bau ketiak
. Anak juga mungkin akan berasa lebih cergas.

6. Daun neem

Neem atau pokok mambu (semambu) merupakan antara
cara hilangkan bau badan kanak kanak
 yang berkesan untuk dicuba.

Rebuskan daun ini terlebih dahulu. Air rebusan daun tersebut kemudiannya perlu dicampurkan bersama air mandian anak. Mandikan anak seperti biasa.

Daun semambu dapat melawan bakteria yang terdapat
dalam peluh
, sekali gus punca bau badan disebabkan peluh dapat dihilangkan.

7. Rosemary

Pokok herba ini dikatakan mempunyai sifat antikulat dan antimikrob, mungkin dapat membantu menyingkirkan bakteria pada
kulit anak
.

Rebuskan daun herba ini bersama secawan air. Kemudian campurkan air rebusan tersebut bersama air mandian anak.

Biarkan anak berendam sekurang-kurangnya 15 minit dan kemudian keringkan badan mereka seperti biasa.

Cara hilangkan bau masam badan: Langkah pencegahan

Beberapa petua berguna untuk mengelakkan bau badan:

Sarankan anak untuk mengekalkan kebersihan diri yang baik dan sentiasa ingatkan kepada mereka tentang kepentingan menjaga kebersihan

Pastikan anak mandi setiap hari, sekurang-kurangnya 2x sehari – bersihkan bahagian ketiak, anggota badan dan
alat kemaluan

dengan baik

Pastikan anak me
makai paka
ian yang dicuci bersih. Elakkan memakai pakaian sama yang tidak dibasuh

Pastikan kanak-kanak
memakai kasut
yang bersih dan kering kerana kasut yang basah boleh mengakibatkan jangkitan

Pastikan anak kekal terhidrat dan
minum banyak air

Elakkan makanan yang boleh menyebabkan bau badan

Masalah badan berbau adalah isu biasa apabila anak-anak membesar. Namun dengan cara hilangkan bau masam badan anak yang dikongsikan, pasti boleh membantu ibu bapa mengatasi keadaan tersebut.

Namun sekiranya tidak berkesan, berundinglah dengan
pakar kanak-kanak
 untuk mendapatkan penyelesaian yang lebih baik.


Stenosis pilorik

Definisi

Apa itu Stenosis pilorik?

Stenosis pilorik adalah satu kondisi yang jarang berlaku melibatkan pembukaan (pilorik) di antara perut dan usus kecil bayi. Pilorik ialah injap otot yang menahan makanan di dalam perut sehingga makanan tersebut sedia untuk ke peringkat seterusnya dalam proses pencernaan. Dalam stenosis pilorik, otot pilorik menjadi tebal, menghalang makanan daripada memasuki usus kecil bayi.

Apakah kebarangkalian Stenosis pilorik?

Stenosis pilorik biasanya berlaku pada bayi yang baru lahir dan jarang sekali berlaku pada kanak-kanak yang berusia 6 bulan ke atas. Kadang kala boleh berlaku pada golongan dewasa.

Simptom-simptom

Apakah simptom-simptom Stenosis pilorik?

Simptom-simptom stenosis pilorik yang selalu terjadi ialah :

Muntah selepas menyusu. Bayi mungkin akan muntah secara tiba-tiba, menghamburkan susu ibu atau formula sehingga beberapa kaki jauh (muntah memancut). Kadang kala muntah mungkin bersama darah.

Sentiasa lapar. Bayi yang mempunyai stenosis pilorik sering meminta untuk disusukan selepas muntah.

Kontraksi perut. Anda mungkin menyedari kontraksi seperti ombak (peristalsis) berlaku pada bahagian atas perut bayi sejurus selepas diberi makanan, tetapi dilihat sebelum muntah. Ini disebabkan oleh cubaan otot perut untuk memaksa makanan bergerak melalui lubang pilorik yang sempit.

Bayi anda mungkin akan menangis tanpa air mata atau menjadi lesu. Anda mungkin menyedari anda hanya menukar beberapa kali sahaja lampin yang basah ataupun lampin tersebut tidak basah seperti yang anda sangka.

Perubahan pergerakan usus. Oleh sebab stenosis pilorik menghalang makanan daripada sampai ke usus, bayi dengan kondisi sebegini mungkin akan mengalami sembelit.

Masalah berat. Stenosis pilorik akan menghalang bayi daripada naik berat badan, dan kadang kala menyebabkan berat badan turun.

Tanda-tanda stenosis pilorik ini selalunya dilihat dalam masa tiga sehingga lima minggu selepas kelahiran. Stenosis pilorik jarang berlaku pada bayi berusia lebih daripada 3 bulan.

Mungkin terdapat beberapa tanda atau simptom yang tidak disenaraikan di atas. Jika anda mempunyai sebarang kebimbangan tentang sesuatu simptom, sila berjumpa doktor anda.

Bila saya harus berjumpa doktor?

Sila berjumpa dengan doktor sekiranya bayi anda:

Sering muntah selepas menyusu.

Muntah memancut.

Kurang aktif atau kelihatan meragam di luar kebiasaan.

Kurang kencing daripada kebiasaan atau menyedari pergerakan usus bayi anda berkurang.

Berat badan tidak bertambah, atau bahkan berkurang.

Punca

Apakah punca Stenosis pilorik?

Stenosis pilorik sering berlaku pada bayi namun puncanya masih belum diketahui. Faktor genetik mungkin memainkan peranan dalam hal ini kerana kanak-kanak kepada ibubapa yang pernah menghadapi stenosis pilorik lebih cenderung untuk mendapat masalah ini.

Apabila stenosis pilorik berlaku, otot pilorik akan menjadi terlalu besar dan tebal lalu menyekat tiub keluar perut (laluan keluar perut). Makanan cecair dan pepejal tidak dapat keluar dari perut untuk ke usus kecil.

Golongan dewasa boleh menghidap stenosis pilorik disebabkan ulser perut, parut selepas pembedahan perut atau mempunyai barah berdekatan dengan pilorik.

Faktor-faktor Risiko

Apakah yang meningkatkan risiko saya kepada Stenosis pilorik?

Terdapat banyak faktor risiko stenosis pilorik, seperti :

Stenosis pilorik lebih banyak berlaku pada bayi lelaki – terutamanya anak pertama – berbanding bayi perempuan.

Stenosis pilorik lebih banyak terjadi dalam keturunan kaukasia di Eropah Utara, kurang terjadi pada orang Afrika-Amerika dan jarang berlaku pada orang Asia.

Kelahiran pramatang. Stenosis pilorik lebih cenderung terjadi pada bayi pramatang berbanding bayi yang lahir cukup bulan.

Sejarah keluarga. Kajian mendapati penyakit ini mempunyai kadar yang tinggi dalam sesetengah keluarga. Stenosis pilorik terjadi lebih kurang 20 peratus daripada keturunan lelaki dan 10 peratus daripada keturunan perempuan belah ibu yang mengalami kondisi ini.

Merokok ketika mengandung. Kelakuan ini boleh melipat gandakan risiko stenosis pilorik.

Penggunaan awal antibiotik. Bayi diberi antibiotik tertentu ketika minggu pertama hidup – contohnya, erythromycin untuk mengubati batuk kokol –  meningkatkan risiko stenosis pilorik. Selain itu, bayi yang lahir daripada ibu yang mengambil antibiotik tertentu pada trimester akhir mungkin juga berisiko tinggi untuk mendapat stenosis pilorik.

Menyusu botol. Kajian mendapati menyusu botol lebih berisiko tinggi untuk mendapat stenosis pilorik berbanding menyusu badan. Kebanyakkannya dalam kajian ini menggunakan susu formula berbanding susu ibu, jadi tidak pasti sama ada peningkatan risiko ini disebabkan susu formula atau kaedah penyusuan.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Stenosis pilorik didiagnosis?

Doktor bayi anda akan melakukan pemeriksaan fizikal terlebih dahulu. Kadang kala doktor boleh merasai ketulan berbentuk buah zaitun – otot pilorik yang membesar – ketika memeriksa badan bayi. Gelombang peristalsis pada badan bayi merupakan salah satu tanda utama stenosis pilorik.

Doktor anda mungkin juga akan mengesyorkan:

Ujian darah untuk memeriksa dehidrasi atau ketakimbangan elektrolit atau keduanya sekali.

Ultrasound untuk melihat pilorik dan mengesahkan diagnosis stenosis pilorik.

X-ray bahagian sistem pencernaan bayi anda sekiranya keputusan ultrasound tidak jelas.

Bagaimana pesakit Stenosis pilorik dirawat?

Stenosis pilorik perlu dirawat melalui pembedahan. Prosedur (piloromiotomi) selalunya dijadualkan pada hari yang sama dengan diagnosis dibuat. Jika bayi anda mengalami dehydrasi atau ketakimbangan elektrolit, bayi anda akan diberikan rawatan gantian cecair sebelum pembedahan.

Dalam piloromiotomi, doktor bedah hanya akan memotong lapisan luar otot pilorik yang tebal, membolehkan lapisan dalamnya membonjol keluar. Ini akan membuka laluan untuk makanan lalu ke usus kecil.

Piloromiotomi selalu dibuat menerusi kaedah pembedahan invasi yang minimal. Sebuah alat melihat (laparoskop) yang nipis dan panjang dimasukkan melalui insisi kecil berdekatan dengan pusat bayi. Prosedur laparoskopik lebih cepat sembuh berbanding prosedur tradisional dan prosedur  ini meninggalkan parut yang lebih kecil.

Selepas pembedahan:

Bayi anda mungkin akan diberikan cecair intravena untuk beberapa jam atau sehingga bayi anda boleh makan. Anda boleh mula menyusu bayi anda semula dalam masa 12-24 jam. Bayi anda mungkin mahu menyusu lebih kerap.

Muntah mungkin akan berterusan untuk beberapa hari selepas pembedahan.

Komplikasi yang boleh berlaku daripada pembedahan ini termasuklah pendarahan dan jangkitan kuman. Walau bagaimanapun, komplikasi ini jarang berlaku dan pembedahan ini selalunya membuahkan hasil terbaik.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Stenosis pilorik?

Berikut merupakan perubahan cara hidup dan kaedah pengubatan sampingan yang boleh membantu anda dengan stenosis pilorik :

Letak jaram suam pada tempat insisi jika bayi anda kelihatan tidak selesa.

Hubungi doktor anda jika bayi anda sering muntah, hilang berat badan atau berat naik secara perlahan, kelihatan sangat letih, atau ada sedikit atau tiada langsung najis selama 1 atau 2 hari.

Hubungi doktor anda jika bayi anda mengalami kesakitan, bengkak, kemerahan, pendarahan, atau salur keluar pada tempat insisi. Sila hubungi doktor anda juga jika bayi anda mengalami demam selepas pembedahan.

Jangan lupa janji temu dengan doktor bayi anda.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Berapa Lama Bahan Solekan Bertahan

Bagi sesetengah wanita, menyolek dan mengubah penampilan wajah mereka adalah sumber kebahagiaan. Mereka gemar mewarnakan bibir dan melukis kening, menutup kedutan dan jerawat dengan bedak asas cecair. Solekan adalah cara untuk wanita mengekspresikan dirinya, agar kelihatan lebih cantik dan lebih yakin. Malah, di sesetengah syarikat, pekerja wanita diwajibkan memakai solekan setiap hari. Gincu, eyeliner, maskara, bedak asas adalah keperluan wajib dalam beg solek mereka.

Tidak semua produk solekan meletakkan label tarikh luputnya. Ini membuatkan anda perlu memberi perhatian lebih untuk menentukan masa untuk membuang dan menggantikan produk anda. Ini juga bergantung kepada cara penyimpanan solekan dan sama ada ia mempunyai kesan sampingan atau jangkitan apabila digunakan. Bahan solekan anda berpotensi untuk menjadi tempat pembiakan bakteria. Tulis tarikh pembelian pada produk solekan anda jika anda sering kali sukar mengenal pasti masa sah penggunaan produk.

Maskara (3-4 bulan)

Secara keseluruhannya, maskara adalah produk yang paling perlu diwaspadai kerana bakteria mudah tumbuh apabila dibuka dan batangnya dikembalikan ke dalam tiub. Buang maskara anda selepas empat bulan penggunaan atau apabila terdapat bau seperti petrol yang ketara, dan ganti dengan yang baru. Dalam sesetengah kes, sekiranya maskara kering sebelum 90 hari, jangan menambah air untuk melembapkannya kerana ini boleh meningkatkan bakteria pada maskara yang menyebabkan kerengsaan seperti kemerahan, gatal-gatal, atau dan ketumbit. Lebih baik anda membuang semua solekan mata dan bekasnya sebelum bakteria tersebar keluar dan semakin teruk.

Eyeliner (3 bulan)

Solekan sederhana boleh dicantikkan lagi dengan penggunaan sedikit eyeliner, sama ada pensil atau cecair. Ramai wanita didapati bersalah apabila tinjauan menunjukkan bahawa eyeliner harus diganti setiap tiga bulan, kecuali eyeliner pensil. Walau bagaimanapun, demi mata anda, menjaga mereka lebih lama dapat menyebarkan lebih banyak bakteria dan mengalami kerengsaan berdekata bahagian sensitif mata anda. Kes konjunktivitis, kegatalan dan kemerahan yang teruk, pasti akan mengganggu penglihatan anda dan beberapa aktiviti anda. Untuk mengelakkan kesan-kesan sampingan seperti itu, tajamkan pensil sebelum menggunakannya.

Bedak Asas Cecair (6 bulan – 1 tahun)

Bakteria suka produk berasaskan air. Sebaik sahaja penutup bedak asas dibuka, ia boleh bertahan selama setahun. Jangan celup jari anda ke dalam botol bedak asas cecair, jauhkan daripada persekitaran haba dan lembap. Haba boleh mempercepat pertumbuhan parasit  dan mengubah bau atau warna yang boleh menyebabkan kerengsaan.

Concealer (2 tahun)

Ia berfungsi dengan menutup cela. Buang concealer anda apabila terdapat perubahan warna. Concealer dalam bentuk batang dan serbuk boleh bertahan selama dua tahun.

Bedak muka (2 tahun)

Sekiranya bedak tersebut mengandungi ekstrak botani seperti ekstrak teh hijau, lidah buaya, chamomile, ia mungkin berisiko untuk pertumbuhan bakteria jika anda membiarkannya terbuka dalam suhu lembap seperti bilik mandi. Perhatikan apabila ia mempunyai perubahan warna dan bau aneh.

Lipstik (1 tahun)

Produk solekan ini adalah kegemaran gadis dan wanita. Gincu varian warna dan matte membolehkan anda menyesuaikannya dengan sebarang acara dan aktiviti harian. Kebanyakan wanita mempunyai  sekitar tiga atau enam gincu selama lebih kurang tiga tahun. Kebanyakan lipstik tidak mengandungi air. Walau bagaimanapun, risiko bakteria bertambah disebabkan pengulangan pendedahan kepada kawasan mulut. Gincu tidak patut digunakan jika terdapat perubahan dalam tekstur dan tidak dapat menyebarkan pigmen pada bibir. Sementara lip-gloss akan terasa pelik jika digunakan selepas waktu luputnya. Gantikan gincu dan lipgloss anda sekali setahun. Hindari gincu yang dikongsi, terutamanya ketika anda sedang sakit, kerana bakteria berpotensi menyebarkan bahaya kepada sistem imun anda.

Tip mencegah bakteria daripada solekan

Waspada dengan bahan solekan yang mengandungi air kerana berisiko tinggi menyebabkan pertumbuhan bakteria.

Jangan biarkan solek cecair dalam bilik mandi atau persekitaran lembap.

Jauhkan bahan solekan daripada haba dan simpannya di tempat yang sejuk.

Buang solekan jika berbau atau berubah warna.

Jika tidak ada label tarikh tamat tempoh, tulis tarikh pembelian sebelum penggunaan.

Beli solekan mengikut keperluan anda. Terlalu banyak solekan pada satu masa membazir. Selamatkan alam sekitar!

Gunakan solekan anda sendiri. Berkongsi solekan boleh meningkatkan risiko penyebaran bakteria seperti staphylococcus aureus dan staphylococcus epidermis.